text:
AJJC ku konferensia pa prevení i kombatí kriminalidat bou di hobennan
“Ta na henter un pueblo pa eduká un yu”
WILLEMSTAD – Djabièrnè 16 di mei último “Stichting Ambulante Justitiële Jeugdzorg Curaçao” (AJJC) a tene un konferensia pa mas o menos 60 diferente entidat ku ta traha riba tereno sosial, edukashon, enseñansa i hurídiko pa asina duna informashon tokante AJJC su tareanan, metanan i tambe pa stimulá un konvenio di trabou entre e entidatnan.
Durante e konferensia titulá “It takes a village to raise a child” a pone énfasis riba e 3 areanan di trabou ku AJJC tin kual ta Jeugdreclassering, HALT i Veiligheidshuis. Alabes a enfoká riba e importansia di traha huntu ku tur e entidatnan konserní pa asina logra e meta pa kombatí i prevení kriminalidat bou di hobennan na Kòrsou. E oradornan ku a trese un presentashon durante e konferensha tabata Fiskal señora mr. Ludmila Forbes-Vicento, miembro di e tim di maneho di SDKK señor Richenel Martina, direktor di AJJC señora Mildred Francisca i tambe trahadonan sosial spesialisá riba e area di Jeugdreclassering Viandrelica Narcisio i Jolissa Augusta. Por último Minister di Hustisia, señor mr. Nelson Navarro a lansa e wèpsait di fundashon AJJC kual ta www.ajjc.org.
Stichting AJJC
Dia 15 di novèmber 2011 e lei penal hubenil a drenta na vigor. Pa motibu di esaki Ministerio di Hustisia a skohe pa funda Stichting Ambulante Justitiële Jeugdzorg Curaçao (AJJC) na desèmber 2013 i pa febrüari 2014 ela bira operashonal. AJJC a keda enkargá ku e tareanan di Jeugdreclassering, Halt i Veiligheidshuis según tareanan stipulá den e Kódigo Penal Hubenil. E lei penal ta trata spesialmente kastigunan pa menornan di edat entre 12 aña i 18 aña ku a drenta den kontakto ku Hustisia. Den lei ta indiká ku Jeugdreclassering i Halt ta enkargá ku ehekushon di e leinan aki.
For di febrüari 2014 trahadonan di AJJC a kuminsá traha riba e diferente kasonan enkuanto menornan di edat ku a drenta den kontakto ku Polis i Hustisia i ku a risibí un medida. E medida ta nifiká ku Jeugdreclassering tin e tarea pa duna guia obligatorio na e hobennan. Meta di e guia ta pa nan kumpli ku nan straf i tambe pa minimalisá e riesgo di e menor di edat pa no kai mas den man di Polis i Hustisia. Den apenas 3 luna di tempu ya Jeugdreclassering tin un kantidat di mas ku 40 kaso di kua 70% ta kasonan aktivo.
Jeugdreclassering a inisiá un investigashon preliminar riba e profil di e hobennan ku ta bou di nan guia. For di e investigashon aki Jeugdreclassering ke saka entre otro e diferente tendensianan ku tin bou di e hobennan, haña un bista riba nan problematika, e orígen di e problema, e diferente faktornan di riesgo i nan situashon i ambiente sosial-emoshonal. Meta di e investigashon aki ta pa entre otro desaroyá métodonan aplikabel i pa duna un bista aktual di e problemátika di kriminalidat bou di hobennan. Jeugdreclassering lo publiká e resultadonan despues di finalisashon di e investigashon preliminar.
HALT ta para pa “E Alternativa”. Meta di Halt ta pa traha riba e parti preventivo. Halt ta pone èkstra atenshon riba menornan di edat ku ta òf por kore e riesgo di bini den kontakto ku Polis i Hustisia. AJJC aktualmente ta den e fase di preparashon pa hasi e parti aki operashonal.
Den e luna di aprel 2014 AJJC a kuminsá establesé kontakto ku diferente entidatnan importante pa asina por hasi HALT funshonal. Entretantu Universidat di Kòrsou lo kuminsá ehekutá un enkuesta bou di alumnonan i maestornan di grupo 8 (skol básiko) i di promé grado di skol avansá. E enkuesta aki ta pa duna un bista riba nan preparashon i desaroyo emoshonal, sosial i kognitivo di manera ku HALT por desaroyá trayektonan di guia. Entre tantu HALT a kuminsá traha riba 2 “test case” huntu ku entidatnan konserní.
Veiligheidshuis ta un nètwèrk entre partnernan riba e tereno hudisial, enseñansa i riba e tereno di kuido ku ta bini huntu pa atendé ku problemanan kompleho di e hóbennan menor di edat. E meta ta pa kombatí i prevení kriminalidat bou di e menornan di edat. E partnernan ta deliberá e kasonan i ta yega na un plan di guia pa huntu ehekutá esaki.
AJJC ta kere ku formashon no di nos hóbennan no solamente ta un tarea di Gobièrnu, despues ku su mayornan a kai afó, sinó ku e ta e responsabilidat di henter komunidat. “It takes a village to raise a child” (Ta na henter un pueblo pa eduká un yu) – Proverbio Afrikano.


c: text/html

text:
Oranjestad-Dialuna 20 di April ultimo a tuma lugar un reunion entre SKOA y un Grupo di Mayor. SKOA a wordo representa pa su Director, sra. Josette Daal y dos trahador den Staf, y e Grupo di Mayor a wordo representa pa sr. Luigi Bergen y dos otro Mayor y Abogado Figaroa. Topico di e reunion tabata re-inscipcion di cada alumno na scol di SKOA. Enespecial pago escolar di 250 florin pa garantisa cupo na dicho scol cu e alumno ta bishita pa aña escolar 2015-2016.
SKOA a indica cu re-inscripcion semper tabata exsisti y cu no ta tur scol tabata aplike. Tur tres mayor, cu cada uno tabata tin tres yiu na scol di SKOA pa mas di diez aña caba, no ta reconoce esaki. Sigur unda cu e re-inscripcion ta mara na cualkier pago. Awor SKOA ta indica cu pago escolar ta pa garantisa cupo di e alumno na su scol pa aña escolar 2015-2016.
Nos a indica cu esaki ta e prome punto cu nos no ta di acuerdo cu ne. Door di esey y silencio di SKOA nos a aserca un abogado. Door cu SKOA no tabata tin su hurista/abogado presente a pidi pa schors e reunion.
Prome cu a schors e reunion nos a puntra pa aclareacion riba entrega di cuenta anual di SKOA di diferente aña. Cuenta annual di aña 2011, 2012 y 2013 ta atrasa y no ta entrega serca Gobierno. Es di 1998 te cu 2010 si ta entrega y mester wordo controla y ‘verrekend’ door di Gobierno.
Na 2014 Gobierno a subsidia 80% di e presupuesto di SKOA y no 90%. Na 2015 SKOA a ricibi un suma di 500 mil florin pa cubri e resto di 10% pa jega na e 90% cu mester wordo subsidia.
Otro topico cu a papia riba dje sin profundisa ta uzo di contribucion di mayor, ‘aircogeld’, leermiddelen y onderhoudsgeld.
A keda palabra cu e reunion ta continua diabierna 24 di April venidero pa 14:00. Nos obhetivo mas importante den e fase aki ta pa garantisa cupo di cada alumno na su propio scol pa aña escolar 2015-2016 separa di cualkier pago. E ora nos por papia riba e cobransa di inhusto di 250 florin.

robotstxt: allowed

filter: keep


text:
KRALENDIJK – E kompania di awa i energia na Boneiru – WEB – a laga listra e ret di awa di bebe intensivamente en buska di konsentrashon di bakteria di legionèla. Na dos lugá den e ret a haña konsentrashonnan oumentá di e bakteria di legionèla tipo 1 den e pipanan di awa, asina direktor Alfred Koolman di WEB ta bisa. “Nos a tuma akshon mésora pa pèrkura pa e awa sigui kore bon.”
E bakteria agresivo di legionèla tipo 1 ta dañino pa hende. A haña e dos kasonan nobo di legionèla tipo 1 na Kralendijk i Rincon den midishon na desèmber i yanüari; un konsentrashon di legionèla den ret di pipa di awa i unu serka un edifisio di Rijksgebouwendienst.
Belkis Osepa ta papia ku direktor di WEB Alfredo Kooiman
Warda di polis
Na desèmber WEB a anunsiá presensia di legionèla den awa di bebe den besindario di e warda di polis nobo na Kralendijk. E tempu ei tabata trata di un bakteria di legionèla ménos dañino. A sigui mas midishon, akshon i diferente análisis di eksperto. E tempu ei WEB a bisa ku e situashon no ta alarmante.
Pa motibu di presensia di legionèla rondo di warda di polis, WEB a fókùs riba henter e ret di awa di pipa i a hasi un inventarisashon, Koolman ta bisa. “Nos a inspektá luganan i edifisionan kaminda legionèla por plama. Nos por sigui hasi tur sorto di kos serka esnan ku ta usa awa di bebe. Pero si e kontaminashon ta den nos ret nos mester trata e problema na su orígen.”
No ta alarmante
Koolman ta bisa eksplisitamente ku e konsentrashonnan haltu di legionèla tipo 1 no ta alarmante, ta trata di un nivel abou. “Riba un isla tropikal generalmente bo ta haña legionèla den awa di bebe. Pa medio di midishon bo ta sa ta unda e ta presente. Nos mester tene kuidou si ku e tipo 1. I tuma akshon mésora.
WEB a eksaminá su pipanan di awa i su fábrika di awa na Hato i e tankinan di warda awa na Seru Largu, na Rincon i na Sabadeco. Huntu ku Rijksgebouwendienst tambe a inspektá e pipanan di edifisionan. Direktiva di WEB ta reuní strukturalmente ku tur stakeholder manera Rijksgebouwendienst, warda di polis, servisio di Supervishon i Mantenshon i ekspertonan di Kòrsou i Aruba tokante e investigashonnan di legionèla. Pronto WEB lo presentá un raportahe tokante e konklushonnan na Kuerpo Públiko i representantenan di Ministerio di Infrastruktura i Medio Ambiente na Boneiru.
Partinan suak
Segun Koolman no por haña un bista total di un dia pa otro di e partinan suak den e ret di pipa di awa, kaminda e bakteria di legionèla ta keda. E midishon aki ta un proseso kontinuo. Na Boneiru tin mas o ménos ocho mil bibienda. Ta tuma tempu pa tuma tur e akshonnan nesesario den e sistema di awa, segun Koolman. Kaminda ku a konstatá legionèla den awa pará ketu, WEB entre otro a kita e partinan sin salida di e ret di pipa di awa. Na e edifisio kaminda a haña e bakteria tambe a pèrkurá pa awa keda kore bon.
Kooiman ta enfatisá ku por bebe e awa di bebe di Boneiru normalmente. Legionèla tipo 1 ta dañino solamente den forma di neblina ora por ehèmpel usa un ducha. Por ta dañino pa salu si inhalá aerosolnan (gota di awa masha chiki) ku ta kontaminá ku e bakteria.
Outor Belkis Osepa


text:
Carta di Eman pa Knops: yuda Aruba cu mas vacuna
E líder di AVP, mr. Mike Eman a manda un carta pa Secretario di Estado pa Asuntonan di Reino, Raymond Knops, haciendo un apelación urgente pa facilita Aruba cu mas vacuna.
Na prome lugar e líder di partido AVP a expresa di ta masha agradecido pa a laga Aruba participa den e strategia di vacunacion di Hulanda. Asina mes e cantidad di pashent hospitalisa pa motibo di COVID-19 y tambe e casonan di morto relata na e virus, ta subi a base diario. Riba dje specialistanan ta indica cu e tratamentonan rutinario ta menos efectivo pa loke ta e variantenan nobo, e líder di AVP mr. Mike Eman a splica e mandatario Hulandes su preocupación y di su partido den e carta.
Tambe Eman ta mustra cu mantene un metro y mey di distancia, bisti tapaboca y haci uso di otro reglanan hygienico manera laba man regularmente y usa desinfectante, ta mustra di no ta suficiente mas pa evita olanan nobo di e virus. Solamente un strategia pa vacuna lihe y den forma efectivo por percura pa un recuperacion robusto di nos economia, e relacionnan social y salud publico, Eman ta splica den e carta pa Knops. Sigur den un economia habri, cu contrario na Hulanda y otro paisnan dentro di Reino, ta depende riba un solo pilar cuta turismo e ta urgente pa Aruba logra un percentahe halto di ciudadanonan vacuna mas liher posibel.
Como un isla chikito cu un comunidad chikito, un strategia di vacunacion na gran escala y den termino corto por wordo ehecuta facilmente y di e forma aki limita e cantidad di morto, contagio y e daño structural na nos economía, Eman ta accentua den su correspondencia cu Secretario di Estado pa Asuntonan di Reino, Knops. Caida di turismo den un economia cu ta depende pa 80% di e pilar aki, ta hinca Aruba den un situacion financiero economico sumamente malo.
Hopi empleado den e sector priva ta bibando pa mas di un aña caba di un entrada limita y ta depende di pakete di cuminda di Rode Kruis, ambos financia dor di Hulanda. Nos kier salva Aruba for di e situación aki mas liher posible y esey ta únicamente posible cu vacunación di nos comunidad completo e Ex Promer Minister di Aruba, mr. Mike Eman ta accentua.
Eman ta mustra cu internacionalmente a keda demostra cu un recuperacion economico y social ta relata directamente na un strategia di vacunacion unda den un tempo cortico ta vacunamas tanto hende posibel. Ehempelnan exitoso ta Merca, Inglatera y Israel. Dor di e dependisacion grandi di turismo pa loke ta recuperacion economico di Aruba un maneho efectivo y accelera di vacacunacion ta di sumo importancia.
E relacion di un strategia di vacunacion diseña pa Aruba, e recuperacion di nos economia ta evidente, mr. Mike Eman ta accentua.
Pa medio di e carta aki Eman ta haci un peticion riba e mandatario Hulandes Knops pa trata na move e gobierno di Aruba pa bin cu un maneho mas accelera di vacunacion cu ta basa riba recuperacion di economia y turismo di Aruba y percura pa mas hopi vacuna yega y mas lihe aki. Asina e recuperacion ta bay mas rapido dor di cual e economia y finanzas publico di Aruba por bai na recupera. Esaki ta locual e Líder di AVP, mr. Mike Eman ta invatisa den su carta pa Knops


text:
Cuminda di prome necesidad a bira un necesidad di berdad den e tempo aki
Ciudadanonan di pariba di brug a pone parlamentario Howell na haltura cu cos ta bira dia pa dia mas dificil. Sigur pa loke ta pone cuminda ariba mesa. A expresa tambe cu e surcursal di FPNC na San Nicolas tabata cera algun dia. Mesora parlamentario Howell a bay averigua y enberdad esaki tabata e caso. FPNC ta Aruba su foodbank oficial y su sucursal ta situa net band’i Aruba Bank na San Nicolas. Alan a papia cu directora di FPNC Gianaika v/d Biezen-Marin y el a splica cu e sucursal na San Nicolas tabata cera pa masha tiki dia en espera pa haya su stock di comestibelnan. E bon noticia ta cu e sucursal ta habri bek normal. Ciudadanonan ta hopi contento cu e yudansa di FPNC y muy especial cu e servicio profesional y empatia pa cu situacion dificil cu pueblo den necesidad ta pasando aden. Bishitando casnan pa mira con por yuda esnan den dificultad, parlamentario Howell ta experencia cu falta di cuminda na algun cas ta aumentando mas y mas. Esaki tin di haber den liña recta cu perdemento di trabou door di e crisis. Durante di un bishita cortico na e foodbank na San Nicolas, Alan Howell a papia cu varios ciudadano cu tabata en espera pa wordo atendi y a gradici e señora trahado pa su pasenshi y bon trabou.


text:
KRALENDIJK – Awe djaweps mainta alrededor di 10:30 a drenta notifikashon na warda di polis riba e liña 911 di un vehíkulo ku lo mester tabata na kandela dilanti di un kas na Kaya Uruguay den bario di Tera Kòrá. For di leu por a mira un bola di huma pretu ta bai laira. Tabata trata aki di un pikòp dòbel kabina. Bomberonan a presentá rapido na e adrès menshoná i a paga e kandela.
Informashon no ofisial ku Radio Live 99.9 FM ta disponé di dje ta indiká ku e vehíkulo tabata na e adrès, pa hasi algun trabou di mekániko na dje. Despues di a finalisá ku e trabounan na e vehíkulo, e mekániko a bai start e vehíkulo pa tèst si tur kos ta funshoná bon, tabata e momentu ku algu a zona duru i e vehíkulo a pega kandela. Habitante di un kas den bisendario a enhala huma i ambulans a bai na e sitio pa dun’é víktima trato médiko. E kousa di e kandela no ta konosí ainda pa polis. E investigashon ta andando.


text:
Futbol
Nos selekshon nashonal kategoria U-20 ta na Tampa di promé pa 21 di novèmber durante e Concacaf U-20 championship!
Despues di dianan di training intensivo i un periodo di preparashon ekstenso, awe djarason 31 di òktober, nos selekshon nashonal kategoria U-20 a biaha pa Tampa pa asina kumpli ku nan kompromisonan den e CONCACAF U-20 Championship 2018 ku lo tuma lugá di promé pa 21 di novèmber próksimo aya na Tampa.
Nos selekshon a biaha ku American Airlines den oranan trempan di mainta pa Miami pa despues sigui pa Tampa miéntras nos hungadónan residensiá na Hulanda a sali di Hulanda pa sigui pa Tampa pa kumpli ku nos kompromisinan di e CONCACAF U-20 championship 2018.
Na tur tin 35 pais ku ta kompetí den e kampionato aki i nos a kai den pul F huntu ku El Salvador, Guatemala, Guyana i Cayman Islands.
Skema di weganan:
Nos selekshon nashonal kategoria U-20 ta konsistí di un grupo di 20 hungadó, di kua mitar ta hungadónan áktivo den nos Kampionato Hubenil i e otro mitar ta nos hungadónan residensiá aya na Hulanda. Nos selekshon ta wòrdu dirigí pa Sr. Ludwig Alberto ku ta e entrenadó di e selekshon aki i Sr. Gersinio Constancia ku ta e asistente di e entrenadó.
Tambe a biaha huntu ku e selekshon Sr. Sherwin Inesia ku ta e masahista di e selekshon, Sr. Roderick Rojer ku ta esun enkargá ku e materialnan, Sr. Marcelo Pisas ku ta entrenadó di e porteronan, Sr. Ramfis Filet ku ta e dòkter di nos selekshon i e hefe di delegashon ta Sr. Shaheen Elhage, miembro di direktiva di FFK.
Nos selekshon ta konsistí di e siguiente hungadónan:
CONCACAF U-20 Championship 2018
FFK ta deseá nos selekshon di U-20 tur klase di éksito i tin sigur ku nan lo sa di hasi un bon trabou na Tampa durante e CONCACAF U-20 Championship 2018.


text:
Ta ekspandé periodo di balides di sédula i reibeweis di kua e fecha límite di balides ta kai den e periodo tras di lomba
Ta ekspandé periodo di balides di sédula i reibeweis di kua e fecha límite di balides ta kai den e periodo tras di lomba
Geplaatst op 09 April 2021 dor di Ministerio Maneho di Gobernashon, Planifikashon i Servisio Públiko
WILLEMSTAD – Asuntunan Públiko (Kranshi), manera ta konosí, debí na medidanan pa evitá mas plamamentu di COVID-19, no ta dunando servisio di sédula ni reibeweis. P’esei Asuntunan Públiko, pa medio di esaki, ta partisipá lo siguiente:
Pa loke ta trata sédula
- Sédulanan di kua e fecha límite di balides ta kai den e periodo di 1 di desèmber 2020 pa 1 di yüni 2021. Ta keda bálido pa 9 luna despues di e fecha di vensementu manera indiká riba e sédula.
Pa loke ta trata reibeweis
- Personanan ku a pasa eksámen práktiko ku éksito despues di 30 di sèptèmber 2020 i ku no a haña nan reibeweis for di Kranshi ainda. Por partisipá na tráfiko pa un periodo di 9 luna a base di e resultado di su èksamen práktiko. Pèrkurá si pa tin e resultado di èksamen práktiko huntu ku bo.
- Personanan ku a pasa “rijproef” i ku no a logra kambia esaki ainda, por usa e resultado di e “rijproef”.
- Tur reibeweis di kua su fecha límite di balides ta kai den e periodo despues di 30 di sèptèmber 2020 ta keda bálido pa 9 luna despues di e fecha di vensementu manera indiká riba e reibeweis.
- E prolongashon aki ta konta eksklusivamente pa reibeweis optené aki na Kòrsou.
- Rekordatorio na tur persona ku tin pèrmit bálido pa permanesé (temporal) na Kòrsou mester tin huntu ku nan tur momento e dokumento di e desishon i nan identifikashon ku a kaduká.
Asuntunan Públiko di Ministerio di Maneho, Planifikashon i Servisio Públiko ta sigui hasi su máksimo esfuerso pa atendé tur su klientenan lo mihó posibel.
Pa mas informashon semper por tuma kontakto ku Bentana di Informashon na Lokèt di Pèrmit via e-mail infovergunningenloket@gobiernu.cw.


text:
Alivio Fiscal 2 cu incentivanan fiscal pa activa nos economia
Oranjestad – Durante un conferencia di prensa di Gobierno, Minister Maduro a presenta e Pakete di Alivio Fiscal 2 cu incentivanan fiscal pa activa nos economia cu lo drenta na vigor entrante 1 di november 2020. Na momento cu e crisis di pandemia Covid-19 a presenta na luna di maart ultimo, Gobierno di Aruba a brinda un Alivio Fiscal cu tabata vigente pa lunanan di april, mei y juni 2020. Alabes Gobierno di Aruba a brinda ayudo financiero na e sector di comercio den forma di Subsidio di Salario y tambe e sosten financiero di 4.000 florin pa kwartaal na negoshinan chikito y mediano pa asina yuda e sector di comercio pa nos economia por a sigui lora. Awor ta sigui cu Alivio Fiscal 2 pa por activa economia di Pais Aruba.
Pakete di Alivio Fiscal 2
E pakete di Alivio Fiscal 2 ta consisti di 11 punto pa e sector di comercio y e particulier y ta contene algun incentiva cu ta conta pa maximalmente tres aña. E incentivanan tin nan reglanan cu ta riba www.impuesto.aw
Comerciante chikito cu un benta te cu 84 mil florin pa aña lo ta liber di e impuestonan di BBO, BAZV y BAVP desde aña 2021
Na aña 2018 Gobierno di Aruba a introduci e ‘Kleine Ondernemings Regeling’ (KOR) cu tabata encera cu bentanan te un maximo di 12.000 florin pa aña ta keda exonera di BBO, BAZV y BAVP y montante a keda hisa awor pa un montante di maximal 84.000 florin pa aña. E incentiva aki ta conta pa companianan chikito manera snacktruck, taxi, bus, artesano, musico, pelukeria etc. y tambe e companianan chikito cu ta start awor.
Companianan den e Sector Prometedor di Turismo, Economia di Conocemento, Logistica, Agricultura, Economia Circular y Industria Creativo por deduci 50% di nan prestamo te un maximal di 30.000 florin for di nan inkomsten y winstbelasting pa aña 2020, 2021 y 2022.
Esaki ta nifica si un compania den e sector prometedor haci un prestamo di 50.000 florin, e compania por deduci 25.000 florin. Pa un prestamo di 100.000 florin, e compania por deduci un maximo di 30.000 florin for di su
Inkomsten- y winstbelasting.
Deduccion di 300% di gasto di formacion profesional pa aña 2020, 2021 y 2022.
Actualmente ya caba por deduci gastonan di formacion profesional, pero awor por bay deduci 3x e montante di e gasto di e curso. Esaki ta un iniciativa importante paso den e normal nobo hopi cos lo bay cambia y esaki lo exihi entre otro cu lo mester di otro abilidadnan. Esaki ta conta tambe pa un persona cu a perde trabou y den e trabou nobo mester di un formacion profesional pa haya e conocemento necesario.
Deduccion di 200% di gasto di promocion y mercadeo te cu un maximo di 30.000 florin pa aña 2020, 2021 y 2022
Door di e pandemia COVID-19 companianan a haya nan ta haci gasto extra di promocion y mercadeo, manera gasto di traha un website, gasto di traha diseño di propaganda y gasto di presencia riba medianan social. Tur e gastonan aki e compania chikito awor tin oportunidad di kita for di nan inkomstenbelasting como gasto di negoshi.
Compensacion di perdida fiscal di aña 2020, 2021 y 2022 te cu 7 aña.
Actualmente e companianan tin un periodo te cu 5 aña pa por compensa nan perdida. E crisis di pandemia ta trece cune cu companianan lo sufri perdida fiscal posiblemente pa añanan 2020, 2021 y 2022. Actualmente e companianan aki tin un periodo di maximal di 7 aña pa por compensa nan perdida.
Maneho suavisa di tarifa di 10% di dividendo pa accionista biba na Aruba.
Aña pasa Gobierno di Aruba a baha e tarifa di dividendo di 25% pa 10% y awor ta suavisa esaki atrobe.
E tarifa di 10% ta bay conta tambe pa e compania estableci den exterior na momento cu e paga dividendo na un accionista biba na Pais Aruba. Antes e tarifa di 10% tabata aplicabel solamente pa companianan estableci localmente cu ta paga dividendo na accionistanan local.
Maneho mas amplio di e regulacion di fondo di ‘spaar-en voorzieningfonds’ pa aña 2020 y 2021.
Hopi compania tin un fondo di spaar pa su trahadonan y esakinan tin cu warda 4 aña pa por haya e placa di spaar. Cu e maneho nobo aki por lanta e placa sin paga impuesto. Esaki ta conta pa situacionan manera entre otro entiero, compra di cas, estudio di yiu y otro casonan di emergencia.
‘Investeringsaftrek’ ta wordo subi pa 10% y ta conta tambe pa producto di inversion cumpra den exterior.
Cu e incentiva aki companianan cu cumpra ‘bedrijfsmiddellen’ cu ta destina pa inversion, cumpra local of den exterior por wordo deduci cu e tarifa di 10%.
Anulacion di impuesto di auto y motorcycle di huur entrante e di cuater kwartaal di aña 2020.
Actualmente e companianan di huur auto y motorcycle tin cu paga un ‘environmental tax’ (Bijzonder belasting op verhuurauto’s en verhuurmotorfietsen - BBVAM) di 96 florin riba cada auto y motorcycle sea cu e wordo gehuur of no. Cu e incentiva aki ta anula e ‘environmental tax’ y lo incorpora esaki den e vergunning. Pero ta necesario si pa e companianan di huur auto y motorcycle yena nan aangifte nihil (zero) pa e periodo di october te cu december 2020.
Areglo di pago flexibel pa empresa, particulier y pensionado 60+.
Pa haci e debe pagabel teniendo na cuenta e situacion cu nos Pais ta aden, Gobierno di Aruba a bin cu e siguiente areglo di pago:
*pa empresanan: un areglo di pago di 3, 6 y 12 luna cu un minimo di 500 florin
* pa particulier: un areglo di pago di 6, 12 y 18 luna cu un minimo di 100 florin
* pa pensionado un areglo di pago di 12, 18 y 24 luna cu un minimo di pago di 75 florin pa luna.
11. Por sanea debe di impuesto den un solo pago cu un descuento di 30% te cu dia 30 di juni 2021.
Tur persona cu tin debe bieu di impuesto tin oportunidad di paga esaki den un solo biaha y lo ricibi un descuento di 30% te cu dia 30 di juni 2021.
Incentivanan pendiente
E mandatario a sigui informa cu Gobierno di Aruba ta trahando tambe riba reduccion di inkomensten y loonbelasting. Na comienso di aña pasa ya caba den Reforma Fiscal a baha e impuestonan aki y actualmente expertonan di impuesto ta haciendo e calculacionan necesario pa conseha Gobierno di Aruba cuanto mas e impuestonan aki lo por baha. Tambe ta pendiente reduccion di tarifa di ‘invoerrechten’ di material di contruccion, ya cu internacionalmente ta papia cu e prijs di e materialnan lo bay subi. Pa e motibo aki Gobierno di Aruba ta contempla pa wak con por reduci e impuesto riba e materialnan aki.
Empuhe na nos economia
Minister Xiomara Maduro ta enfatisa cu Gobierno di Aruba a bin cu e incentivanan fiscal aki pa asina por duna un empuhe na nos economia. Gobierno di Aruba a inclui mas tanto posibel e peticionnan di e gremio comercial pa nos economia por keda draai. Minister Maduro ta gradici tur e expertonan cu a traha riba e Pakete di Alivio Fiscal y ta spera cu comercio lo sa di haci bon uso di e alivio brinda.


text:
Aplicacion nobo y practico riba website Papiamento.aw
Den cuadro di Dia Internacional di Idioma Materno, Departamento di Enseñansa ta introduci un instrumento nobo riba e website [papiamento.aw], un instrumento practico pa busca con pa skirbi un palabra na Papiamento den e ortografia di Aruba.
Vocabulario Ortografico di Papiamento
E “Vocabulario Ortografico di Papiamento” ta un lista cu ta contene mas cu 17.000 palabra. Meta di e publicacion ta pa yuda e usuario ora e kier sa con pa skirbi palabra segun e ortografia di Aruba. E vocabulario ta inclui palabra cu ta wordo uza tur dia, pero tambe algun palabra di antaño, nomber di mata, pisca y algun nomber geografico. No mester considera e vocabulario aki como un lista completo di tur palabra na Papiamento. Den transcurso di tempo e lista lo sigui crece.
Como base a haci uzo di un lista di palabra compila pa Mario Dijkhoff (d.f.m.). Un grupo di trabou di Departamento di Enseñansa Aruba, incluyendo algun miembro di otro departamento, a haci e trabou di evalua cua palabra ta forma parti di e lista aki y a pone e palabranan den e forma ortografico corecto. Un grupo di trabou mas chikito a traha riba e redaccion final. A base di comentario cu a drenta, a haci algun adaptacion na e lista, cu ta encera ampliacion y algun coreccion.
E lista aki awo ta completamente incorpora den un aplicacion nobo riba e website.
Gradicimento
Un palabra di gratitud ta bay na e desaroyador di e instrumento valido aki. E aplicacion aki a keda crea y implementa gratuitamente pa Sr. Dwayne Heronimo di e compania local Orbitalnets, cual compania ta facilita e administracion tecnico di e website [Papiamento.aw] ya pa hopi aña.
E aplicacion aki sigur lo cumpli cu un demanda grandi, no solamente di parti di e campo di enseñansa, sino tambe di parti di pueblo di Aruba en general. Cu e aplicacion aki e uzadonan di Papiamento skirbi tin un instrumento practico cu nan por haci uzo di dje tur dia.
Desde 21 di februari 2018 e aplicacion lo ta obtenibel via dicho website.
Ta e intencion di Gobierno di Aruba hunto cu e compania Setar NV pa den futuro crea tambe un “mobile app” pa autocoregi Papiamento den celular.
Aplicacion pa busca palabra
Pa haci uzo di e aplicacion pa busca palabra mester acudi na e website: [papiamento.aw/busca].
Info / Contact
Pa mas informacion por acudi na e website [papiamento.aw] y por sigui e desaroyonan a traves di Twitter @PapiamentoAruba y Facebook @PapiamentoAruba.Scroll To Top


text:
Traha na kas i reunion nan virtual
Willemstad, 23 mart 2021- manera ta konosí gobièrnu a duna di konosé 22 di mart ku entrante djárason 24 di mart un “lockdown” ta wòrdu introdusí pa 2 siman. Tur hende tin ku keda kas i evitá kontakto ku otronan mas tantu posibel. A konsekuensia di esaki e kantor di CGOA na Ansinghstraat 17 lo ta sera pa 2 siman. E trahadó nan lo traha na kas i reunion nan di CCvV i o CGOA lo tuma lugá solamente virtual. Pa keda aksesibel pa públiko a traha un whatsapp kaminda tur hende por lokalisá nos pa tuma informashon i hasi nan pregunta nan. E number ta: +5999 461 53 28 i por lokalisá nos riba dianan di trabou i bou di ora nan di trabou.
Por agregá e number aki na bo kontakto nan den whatsapp.


text:
Ayera SIMAR a reuni cu minister di enseñansa, ta despues cu nan a manda un carta pa e mandatario y den un tempo record a haya un contesta bek, invitando nan pa un reunion na Cocolishi. Awe a busca di e presidente di e sindicato cu ta representa gran parti di e docentenan na Aruba. “A yega tempo pa trece trankilidad bek den enseñansa”, asina Josephine Albertus di SIMAR a inicia bisando.
Nan a pasa den un periodo di 4 aña di intrankilidad pa cu enseñansa y awo a yega tempo pa restaura trankilidad den e veld. E docentenan a pasa 4 aña sin paz laboral y cu diferente preocupacion, awo a yega tempo pa trece respet bek pa e veld.
Durante e reunion di ayera, SIMAR a trece diferente punto dilanti, cu den pensamento di SIMAR tin cu yega na un solucion den futuro cercano. Mirando cu ta recientemente cu e mandatario a huramenta, e no tabata tin tur cos cla ainda pero a sigura e sindicato y su miembronan cu su porta semper ta habri pa nan.
Nan prome reunion y ya a acorda algun punto. A acorda lo reuni cu mas frecuencia y elabora e puntonan di preocupacion. Por lo menos un biaha pa luna e sindicato y Minister Endy Croes lo sinta cu otro p’asina garantisa cu e veld ta trankilo y cu ambos partido ta traha pa nan manera debe ser.
Tin por lo menos dos pa tres punto cu tin mester di atencion mas pronto posibel, di cual SIMAR a trece esaki dilanti tambe ayera durante e reunion. E prome ta e parti di e instructornan di landamento escolar, caminda mas pronto posibel tin cu regla nan posicion huridico.
Tambe e situacion di werksternan di SKOA tin mas di atencion tambe, mirando cu esaki tabata un di e puntonan pakico scol no por a habri na tempo na comienso di aña escolar. Varios punto a wordo entrega y ta spera cu pronto sigui reuni cu e mandatario p’asina hunto cu e veld yega na un miho calidad di enseñansa.


text:
Mi ta un próhimo
Mi próhimo a risibí leshon grave i permanente pa motibu di un krímen violento
Schadefonds Geweldsmisdrijven t’ei pa e próhimo di e víktima ku a sufri problemanan (leshon) físiko i/òf síkiko grave i permanente pa motibu di un krímen violento riba òf despues di promé di yanüari 2019. Schadefonds Geweldsmisdrijven ta mantené e siguiente kondishonnan.
1. Bo ta próhimo
Komo próhimo bo por entregá un petishon si bo kasá, partner(registrá), mayor, yu òf ruman tin leshon grave i permanente pa motibu di un krímen violento.
2. Ta trata di un kaso di krímen violento intenshonal
Bo ta próhimo di un víktima di un krímen kometé intenshonalmente. Esaki ta nifiká ku a usa violensia intenshonalmente kontra e víktima òf a menas’é ku esaki. Aki nos por pensa riba:
- intento di asesinato/homisidio;
- maltrato físiko;
- menasa di violensia i/òf ku un arma.
- Desgrasia no ta kai bou di esaki.
3. Ta trata di leshon grave i permanente a konsekuensia di e krímen di violensia
Esaki por ta físiko i/òf síkiko. Schadefonds ta konsiderá un leshon ‘grave i permanente’ ora e víktima no por funshoná por lo ménos pa 70% físikamente. Leshon síkiko tambe por ta grave i permanente.
Leshon permanente ke men ku no tin prospekto ku e leshon (òf e konsekuensia di esaki) despues di tempu ta bira ménos. E buèlta ku e bida di e víktima i e próhimo a tuma ta hopi importante pa nos revishon. E punto ta ku e konsekuensianan di e krímen violento a afektá e próhimo severamente.
Algun ehèmpel di esaki ta:
- pèrdida di bista (kompletamente siegu)
- parálisis (‘dwarslaesie’)
- pèrdida di tur dos brasa
- leshon selebral di un índole grave i kambio di komportamentu
- kemaduranan di terser grado riba gran parti di e kurpa
- leshon físiko òf síkiko di tal manera ku e víktima no por sòru pa su mes mas
4. E krímen violento a tuma lugá den Hulanda Karibense
E krímen violento mester a sosodé den Hulanda Karibense. Si e krímen violento a sosodé a bordo di un barku òf avion Hulanda Karibense, tambe bo por bini na remarke serka Schadefonds. Bo no ta biba den Hulanda Karibense, pero bo próhimo a bira víktima di violensia akinan? E ora ei tambe bo por entregá un petishon. Próhimonan di víktima di krímen violento ku a tuma lugá den Hulanda Oropeo nos ta referí na wèpsait www.schadefonds.nl.
5. Ni abo ni e víktima no tabatin parti den e krímen
Bo por haña un pago di un solo bia si abo òf e víktima no tabata kulpabel na e krímen. Ta asina ku ta bai wak bo ròl i esun di e víktima tambe den loke a pasa. Si akaso bo òf e víktima a tuma parti den e krímen violento, tin posibilidat ku bo no ta risibí e kompensashon.
Algun ehèmpel:
- si bo òf e víktima a usa violensia promé;
- si bo i/òf víktima tabata okupá boso mes ku aktividatnan kriminal (manera bendementu di droga).
6. No ta paga e daño di otro manera
Bo ta haña kompensashon di Schadefonds solamente si e malechor òf un kompania di seguro no a kubri e daño.
Sí, bo por apliká na Schadefonds si bo no sa si bo ta bai haña sèn di otronan. Si al final tòg bo risibí kompensashon di e malechor òf kompania di seguro, por ta asina ku bo tin ku paga bèk e suma risibí di Schadefonds.
Den su desishon Schadefonds por tene kuenta tambe ku e suma ku e malechor tin ku pagá bo. E ora ei bo no tin nodi di paga bèk despues.
7. Fecha di e krímen
Komo próhimo bo por únikamente hasi petishon pa e kompensashon si e krímen violento a sosodé riba òf despues di promé di yanüari 2019.


text:
fecha di destaho publico pa cu cannabis medicinal a keda extendi
E fecha pa participa na e proceso di destaho publico pa cultivacion y procesamento di cannabis cu propositomedicinal a keda extendi te cu dia 26 di februari 2021
ORANJESTAD – Casi un luna a pasa caba cu Minister di Salubridad Publico Sr. Dangui Oduber a anuncia cu e proceso di destaho publico a cuminsa pa otorgamento di permisonan nanegoshinan pa cu cultivacion y procesamento di cannabis cu proposito medicinal. Originalmente e ultimo dia pa por a registratabata dia 16 di februari pero esaki a keda extendi awor pa e fecha nobo cu ta dia 26 di februari 2021. Automaticamente door di e extencion di e fecha mester a adapta e timeline tambe di fule proceso.
Gobierno di Aruba tin e intencion di solicita e proposicionnan di e companianan cu ta interesa den sea cultivacion y/of procesamento di cannabis medicinal na Aruba. Pa di e maneraaki ta cuminsa encamina e proceso cu ta keda supervisa pa e ‘Commissie Gunning Ontheffing Medicinale Cannabis’ cu ta apoya Gobierno di Aruba den esaki.
Tin 3 sorto di RFP cu e aplicantenan por participa pe:
1.RFP pa e cultivacion di cannabis pa proposito medicinal na Aruba
2.RFP pa e procesamento di cannabis pa propositomedicinal na Aruba
3.RFP pa e cultivacion y procesamento di cannabis pa proposito medicinal na Aruba
E cambionan den e amenda nobo pa cu e timeline ta lo siguiente:
E proceso di e 3 sorto di RFP lo wordo ehecuta paralelo cu otroy cada un di nan lo tene nan mes na e timeline menciona abou.
E registracion pa participa na e RFP a cuminsa caba desde 22 di januari 2021 y lo terminariba 26 di februari 2021 pa 11:59 Pm (UTC -4). Despues di e dia y orario stipula no lo acepta ningunregistro mas. Pa dia 1 di maart 2021 pa 6 Pm (UTC -4) tur participante cu a keda registra lo ricibi e documentonan di e RFP cu ta aplicabel. Dia 12 di april 2021 pa 10:00 Am (UTC -4) ta e deadline pa presenta un proposicion. E habrimento di e proposicionnan lo tuma lugar e mesun dia 12 di april 2021 y lo cuminsa pa 10:01 Am (UTC -4) den presencia di un notario.Tur e proposicionnan cu a keda selecta di e (3) RFP lo wordodivulga dia 14 di mei 2021 pa 10:00 Am (UTC -4)
Pa mas informacion di con pa registra por subi e pagina web di BMCA cu ta www.bmca.aw


text:
Tempo: Awe anochi: parcialmente nubla cu un posible awacero breve den marduga y mayan: parcialmente nubla cu un awacero breve
temperatura maximo 33 grado celsius
temperatura minimo 27 grado celsius
indice di calor (heat index) den y rond
di oranan di merdia: 37 pa 40 grado celsius
bahada di solo : 6:22 pm
subida di solo : 6:30 am
Biento: Modera for di direccionan entre oost-noordoost y oost-zuidoost; forsa 3 te 4 (12 te 30 km/ora, 7 te 16 nudo). Den dia basta fuerte den rafaga; forsa 5 (31 te 39 km/ora, 17 te 21 nudo).
situacion general di tempo pa proximo 24 ora: un ola tropical ta moviendo den parti oost di caribe y ta induciendo humedad den region. durante proximo 24 ora esaki lo pone temporalmente mas nubia forma y pasa riba region local cu localmente un awacero pasahero te breve. no por exclui posibilidad pa lamper cu strena.
condicionan maritimo/ estado di lama: ta spera un estado di lama leve na partinan protehe,
y leve te modera na partinan zuid. na partinan oost te noordwest lama lo ta modera cu olanan entre 3 pa 5, localmente 6 pia.
aviso/ alerta: Ta sugeri operadornan di boto chikito cautela na partinan di costa oost te noordwest.
fenomenonan special:
ningun
tempo tropical significante:
ningun
potencial di awacero pa proximo 24 ora: 1 to 5 mm; localmente esaki por varia.
registracion di temperatura (grado celsius) y awacero (mm) den ultimo 24 ora (8’am pa 8’am):
airport : max 35 / min 26 / 0.2 mm
westpunt: max 34 / min 28 / 0.5 mm
sta rosa: max 34 / min 28 / 0.4 mm
pronostico di tempo pa proximo 3 dianan:
parcialmente nubla cu un awacero pasajero te breve. Biento lo ta for di direccion oost y modera; basta fuerte te posiblemente fuerte den rafaga; temperatura (grado celsius) max / min lo ta: 34 / 28


text:
AVP: Minister Andin Bikker a cambia tres altocomisario den tres aña
Minister su maneho di nombracion no ta na beneficio di husticia
Minister Bikker no ta compronde cu hendenan cu ta bini na remarca pa asta solicita riba e funcion di altocomisario cu tin un educacion adecuado, cu ta integro, cu e experencia y e voluntad pa sirbi nos pais den e tipo di posicion aki ta masha limita na Aruba. Na luga di cuida e hendenan aki y scohe nan segun un procedura transparente cu lo mester proteha nan den futuro di cualquier cu kier cuestiona nan den nan trabou, minister ta tuma un desicion cu ta hasi nan innecesariamente vulnerabel.
Ministerio di Husticia di un pais mester wordo caracterisa como un ministerio cu ta mantene su mes y otronan na tur ley y procedura. Siman pasa a bira conoci cu minister a nombra un korpschef nobo den persona di señora Vanessa Tjon-Kock.
E nombracion aki mescos cu tur otro den e tipo di funcion di alto funcionarionan den husticia mester bay segun procedura corecto, mirando cu e personanan aki mester carga nos departamentonan hudicial inrespecto cua gobierno ta na mando y ken ta minister of parlamentario.
E funcionarionan aki tin cu carga responsabilidad grandi y desicionnan difisil cu por tin consequencia grandi den nos comunidad. Pues pa scohe y nombra un alto comisario, mester tuma tur medida nesesario pa e desicion final wordo carga door di tur. Nos ta lamenta cu atrobe minister no a hasi esaki.
Tempo minister Bikker a nombra e penultimo korpschef, ela opta pa no tuma nos sugerencia y tambe di DRH pa e altocomisario nobo wordo “ingewerkt” door di e korpschef saliente. E tempo ey a tarda pa yega na un altocomisario nobo. Awo nos ta mira e otro extremo, pasobra esun cu minister a tuma tanto tempo pa nombra, Bikker mes a disidi rapidamente pa kit’e bek y laga e posicion vacante. E tempo ey a kita Hoo di e functie sin pensa kiko lo pasa cune y con lo remplas’e.
Tres aña, tres altocomisario
Ta remarcabel cu den tres anja cu e Minister di Husticia ta na mando, ya nos ta bay pa e di 3 altocomisario den apenas tres aña cu Andin Bikker ta ocupa e funcion. Esaki no ta un record pa ta orguyoso riba dje. E prome tabata Dolfi Richardson cu awo ta hefe di NCTVI. Despues a nombra Andrew Hoo cu awo ta wordo encarga cu un tarea nobo cu nos no por compronde e logica tras di e funcion nobo aki. Por ultimo ta nombra Vanessa Tjon-Kock pa encabesa e Cuerpo Policial.
Mester evalua gasto nobo den tempo di crisis
Mientras hopi empleado publico ta preocupa si tin placa pa paga nan salario fin di e siguiente luna, minister Bikker ta sigui nombra hende y move hende cu sueldonan di mas halto den gobierno. Ta conoci cu for di algun luna caba cu Gobierno a reduci salario di empleadonan publico debi na e crisis financiero cu e pandemia a trece cu ne. Den gangnan ta tende cu Hulanda lo kier corta mas ainda den e aparato gubernamental.
Minister Bikker ta pasa Andrew Hoo di altocomisario pa security guard.
Minister Bikker no a stop aki cu e nombracion, pero ela sigui pa encarga señor Hoo cu e tarea di security guard di RDA, na un refineria cu ta sera. “Un altocomisario studia na Hulanda y na Merca ganando e salario maximo den gobierno pa bay cuida algun tanki bashi riba tereno di refineria ta prudente?”, ta locual Robert Candelaria ta puntra su mes. Ki sentido tin pa lanta henter un departamento nobo pa cuida un refeneria cu no ta operacional? Den pasado ta companianan priva di siguridad a cuida e refineria, pues no ta mira e necesidad pa haci e cambio di luho aki awo.
Minister Bikker ta laga nos cara na berguensa dilanti Hulanda
Ora cu Parlamentarionan di Hulanda, Secretario di Estado of te hasta Ministernan bisa cu Aruba no por su so, ta riba e tipo decisionnan asina nan ta referi. Gobernantenan ta rabia mesora y bringa cu Hulanda defendiendo nos “autonomia” cu nan mes ta laga bay cada biaha cu tuma e tipo di decisionnan asina. Con nos ta negoshando cu Hulanda pa placa tur luna y nos mes maneho di nos empleado di e top di nos husticia no ta cana bon y ta sigui aumenta gasto. Ta inmoral cu di un grupo bo ta reduci salario y di otro banda ta keda aumenta gasto laboral cu un maneho di nombracion y schuif hende sin vision!


text:
jordy groters
-
News
Jordy Presidente nobo Comision Atleta
Jordy Groters a bira e presidente nobo di e Comision di Atleta di Comite Olimpico Arubano. E ex-seleccionado di Aruba…Read More »
-
News
Make your vote count! Jordy Groters
Eleccion di Comision di Atleta di Comite. 7 candidato a postula nan mes pa e eleccion aki y COA tin…Read More »
-
Barranquilla2018
Natacion di Aruba ta bisa ayo na Jordy Groters
Natacion di Aruba ta bisa ayo na un gran landador, esta Jordy Groters. Aki na e Weganan CAC e hoben…Read More »
-
Barranquilla2018
Jordy ta termina su carrera
Jordy Groters ta termina su carrera di natacion na e Weganan Centroamerico y Del Caribe aki na Barranquilla. Jordy semper…Read More »
-
Barranquilla2018
Natacion a sigi diamars mainta
Natacion a continua diamars mainta cu nos atleta nan Mikel, Daniel, Patrick y Jordy a mira accion. Mikel cu Daniel…Read More »
-
Barranquilla2018
Final di Natacion
Dialuna anochi a continua cu e finalnan pa loke ta trata e deporte di natacion. E anochi a inicia cu…Read More »
-
Barranquilla2018
Cuatro atleta a mira accion
Competencia di natacion a continua awe mainta den e Compleho Acuatico Eduardo Movilla. Cuatro atleta a mira accion awe, Daniel…Read More »
-
Barranquilla2018
Natacion a continua diasabra anochi
E deporte di natacion a continua diasabra anochi, caminda nos di Aruba tabata tin un biaha mas dos atleta compitiendo.…Read More »
-
Barranquilla2018
Ruman nan Groters a start
Despues cu diabierna Aruba a logra su prome medaya den e deporte di natacion. Awe a toca turno na e…Read More »


text:
Stichting Kinderpostzegels Nederland, Oranje Fonds, Kansfonds, Fonds Sluyterman van Loo i stichting Roomsch Catholijk Oude Armen Kantoor ta forma huntu Samenwerkende Fondsen Cariben. Nan área di trabou ta Reino Hulandes. Na Hulanda e fondonan ta operá lòs for di otro. Den e parti Karibense di Reino nan a uni forsa i ta forma un punto sentral di kontakto pa duna sosten.
Samenwerkende Fondsen Cariben a lanta pa sostené inisiativanan sosial riba e islanan. Ku e sosten ei nos ke amplia embolbimentu sosial den e parti Karibense di Reino. Trese hende den kontakto ku otro i yuda nan bai dilanti.


text:
AVB a entrega un pakete di alivio na clubnan
ORANJESTAD, Aruba - 27 di november 2020: Despues cu FIFA a constata cu e Pandemia lo tin su efectonan negativo financieramente ariba e funcionamento di e federacionan miembro, el a tuma e decision di pone fondonan disponibel pa sostene federacionnan y clubnan miembro di federacion. Tur federacion miembro mester a traha un pakete y manda un peticion pa FIFA pa aprobacion pa por ricibi e fondonan. Directiva di AVB tambe a analisa e situacion na Aruba y di kico lo bay ta e impacto ariba e clubnan miembro y asina a dicidi cu lo presenta un pakete cu ta consisti di 6 area caminda lo duna ayudo. Despues cu FIFA a revisa e peticion di AVB, esaki a keda aproba di biaha, basa ariba e 6 areanan cu lo duna ayudo.
Despues cu FIFA a aproba e peticion di AVB y a tranferi e fondonan, AVB a ser informa cu pa por ofrece e ayudo, mester tin actividadnan na e clubnan ta tumando luga. Pues AVB mester a warda e momento cu gobierno a duna luz berde pa e clubnan por a inicia cu nan actividadnan y por cuminsa cu entrenamentonan prome cu a bay over na reparti e materialnan.
A organisa e actividad pa haci entrega den consulta cu esunnan responsible, -IBiSA y DVG. Mester a haya e permiso pa por a organisa e evento aki, unda nos mester a tene cuenta cu e reglanan existente. Esaki tabata un momento sumamente importante p’e clubnan, door di ta den preparacion pa reactiva e actividadnan di futbol y e clubnan a ricibi materialnan por ehempel bala, hashes, pion, net.
Pocopoco nos ta duna nan e sosten p’e clubnan por sobrevivi retonan cu ta bay bin. E reto lo ta grandi, FIFA a premira esaki. Hunto cu e federacionnan a haci un sondeo unda e dolornan di mas grandi lo ta. Pa Aruba esaki lo ta den areanan di uniform, gastonan operacional, mantencion di tereno, compensacion pa cierto coachnan.
Ing. Richard Dijkhoff, presidente di AVB, a expresa cu e yudansa aki lo ta pa dos aña y e clubnan no lo tin preocupacion por ehempel pa uniform. Ya cu nos ta bay percura pa haya esaki pa dos campeonato. Ora ta papia di operational cost, nos ta referi na sosten financiero pa cubri gastonan di coriente y awa, pero tambe relaciona cu COVID-19, gastonan comun manera mantencion di tereno esta limpiesa den tereno. Cu e ayudo aki e clubnan lo tin mas espacio pa por atende e otro retonan.
Ta den combersacion cu Minister di Deporte pa mira si por haya cooperacion di departamento di gobierno, esta DOW, p’e mecanismo grandi cu tin y duna sosten. Presidente di e federacion ta pensa cu no tur ora placa ta haci e cos, pero tambe e parti operacional. Hunto ta purba reactiva futbol y e ta bay bon. Un 95% di e clubnan tabata presente, por a mira e entusiasmo y di ta gradici. Esaki a duna nos e oportunidad di trece cierto informacion relevante di cambionan di e federacion cu ta na caminda.


text:
ORANJESTAD, Aruba: Leslie Escobar, hurista y hefe suplente di Seccion Asuntonan Huridico & Registracion di Cuido na Departamento di Salud Publico (DVG) ta haci un yamada na tur instancia/dunado di cuido na Aruba pa registra.
Gobierno tin un rol importante pa controla y stimula e calidad di cuido di salud en general y e calidad di dunadornan di cuido en particular. Den cuadro di mehoracion di calidad di cuido y pa garantisa cuido di calidad, a bin cu e Ley di Calidad den Cuido cu ta na vigor for di januari 2017. E ley aki ta crea obligacion legal nobo, entre otro e obligacion pa instancia/dunado di cuido medico wordo registra.
E ley ta defini tres grupo cu ta wordo considera di ta instancia di cuido:
- Persona natural of un persona huridico cu tin un instancia
- Persona natural of un persona huridico cu hunto ta forma un instancia
- Un dunado di cuido
Con pa registra?
Tur instancia of dunado di cuido lo haya un e-mail for di Departamento di Salud Publico (DVG) cu un formulario di inscripcion official. Esaki mester wordo yena y manda bek pa Departamento di Salud Publico cu demas documento via email: registratie@despa.gov.aw
Si como instancia bo no a ricibi ningun e-mail pa registra, Departamento di Salud Publico ta pidi bo encarecidamento pa tuma contacto pa haci esaki ainda. E instancianan di cuido cu mester registra ta por ehempel: hospital, botica, instituto of instancia medico y paramedico, tur dokter di cas y specialista, laboratorio, oficina di dentista of cuido dental. Si ta un persona individual cu ta duna cuido como “zelfstandige”, tambe tin cu registra.
E ley aki ta na bienestar di cuido general y door di registra bo mes Departamento di Salud Publico lo por tin un bista mas amplio riba calidad di cuido na Aruba.
Pa cualkier pregunta of mas informacion por yama DVG na number di telefon 5224200.


text:
“Santa Rosa sumamente orguyoso di agricultor local ”
Famia Serrano na Sero Colorado cu cosecha di un patia gigante
Recientemente Santa Rosa a ricibi informacion cu na Sero Colorado famia Serrano a cosecha un patia gigante di 21.6 kg.
Famia Serrano ta decendiente di Señor Jose Fernandes Pedra q.e.p.d, kende a immigra for Portugal y a siña su 13 yuinan e bunita ofishi di agricultura, unda cu e famia tabata planta differente matanan di fruta y berdura manera entre otro komkomber, tomati, peterseli, promenti pica, spinachi, boonchi largo, calabas y pampoena. E cosechanan a yuda e famia grandi aki pa tin cuminda tur dia riba mesa.
Na e momentonan aki e yuinan di Señor Jose q.e.p.d, ta sigui cu e bunita regaldo cu nan tata a duna nan, cual ta e conocimento di agricultura.
Departamento di Agricultura, Cria y Pesca, Santa Rosa, ta sumamente orguyoso di mira con cu un poco di boluntad y un tiki awa e famia aki ta planta y cosecha nan mes un fruta y berdura na cas.
Santa Rosa ta manda palabranan di felicitacion na famia Serrano kende sigur ta un inspiracion pa communidad completo, y alaves ta conseha pueblo pa planta y cosecha na cas.
Pa haci esaki possibel Santa Rosa ta bende matanan di fruta y berdura y tambe diferente simiyanan.
“BAN SOSTENE NOS CULTURA, PRACTICA CRIA, PESCA Y AGRICULTURA”


text:
Mi a bin ta indicando den e diferente articulonan e importancia di un maneho integral di nos deporte aki na Aruba. Den nos Vision 17-21 Hunto Nos POR, E Forsa Nobo tambe ta enfantisa e importancia di un maneho coherente na unda transparencia ta sumamante importante. Deporte na Aruba a wordo dividi y nunca por a centralisa un maneho cohunto na unda tur stakeholder den deporte por a forma parti pa asina nos engrandeei y hiba deporte na tur bario, tur scol y tur hende.
Atraves di mi añanan den deporte mi tabatin e oportunidad di traha na diferente instancia, trata cu tur instancia deportivo pa asina mira con dificil e ta pa nos como dirigente deportivo trata di traha cu otro. Interesnan partidario, falta di boluntad of simplemente capricho semper a bin impedi cu nos por a traha hunto uzando nos recursonan tanto humanitario y financiero. E deseo di ta den control y tin tur di bisa a forma un barera pa asina nos por a encontra otro. Esaki a costa nos deporte y nos pais hopi. Atletanan y disciplinanan cu tabata wordo favoreci tabata haya preferencia riba otronan cu cu mester a lucha nan mes pa logra algo cu nan deporte y organisacion. Semper a keda e pregunta riba distribucion di e fondonan y esnan cu ta responsabel, pa wak con esakinan por a wordo miho uza beneficiando tur atleta, tur deporte y tur stakeholders. Nos por a mira un desaroyo precupante den deporte ultimo añanan na unda minister di Deporte mester a indica cu e no tabata interesa den deporte pa ultimo 3 aña y mey. Nos Minister President mes a tuma na su encargo su maneho di deporte den bario y influencia politico a dificulta y privilegia interesnan personal.
Nos di POR pa e motibo aki lo boga pa un Sports Raad independiente na unda bo posicion no ta dependiente di un apuntacion politico of preferencia amistoso. Nos mester haci tur empeño pa unifica tur ramo di deporte, mester tira awa den biña of simplemente “ruim de boel op” pa asina nos por pone deporte bek na prome lugar. No por y no mag despues di tanto aña ainda tin diferencianan asina grandi den prioridad y maneho den deporte na Aruba.
Vision 17-21 Deporte “Den cuadro di profesionalisacion di deporte lo institui un “Sportraad” consistiendo di representantenan di stakeholders y cu e tarea pa duna gobierno conseho riba tereno di deporte.” •


text:
TEMPU DIFERENTE TA EKSIGÍ UN ASERKAMENTU DIFERENTE
Written by Khalil Guribaldi on 16 December, 2020
Willemstad- 16 di desèmber 2020E retonan ku nos ta konfrontando komo pais, dia pa dia, ta birando mas grandi i kompleho. Esaki ta eksigí pa kada un di nos duna mas ku nos a bin ta duna te ku awor i tambe tin e kurashi pa kana un kaminda ku realmente ta sirbi nos komunidat i saka nos for di e situashon difisil i kompliká ku nos ta den na e momentunan aki.Awe mi ke informá boso ku mi a tuma e desishon pa no sigui ku MAN i kuminsá eksplorá otro alternativanan pa sigui sirbi nos komunidat. Awe mainta den un karta pa direktiva di MAN, mi a informá partido di mi desishon. Tambe mi a pone e asiento ku aktualmente mi ta okupando den Parlamento na disposishon di partido. Asina MAN por sigui sostené e koalishon aktual. Mi ta gradisi partido MAN pa e oportunidat ku e a dunami. Pueblo por konta ku mi ta bai sigui duna mi kontribushon na bienestar di nos komunidat. Lo mi tuma e dianan di fiesta aki pa reflehá riba kon lo mi bai sigui duna mi kontribushon i sosten na yuda saka nos komunidat for di e situashon difisil i kompliká aki. Mi ke pidi mi sostenedónan, simpatisantenan, amigunan, konosínan i boso tur ku ta siguimi, un tiki pasenshi, despues di e dianan di fiesta lo mi informá boso kiko mi siguiente pasonan lo bai ta.Un danki di kurason pa boso sosten durante e último añanan.


text:
11-2019 – KvK ta organisa un town hall meeting enfocando riba e Ruimtelijk Ontwikkelingsplan (ROP)
Ta invita pueblo empresarial pa bin comparti nan puntonan encuanto e ROP
Oranjestad – Diamars 12 di maart 2019 Camara di Comercio y Industria di Aruba (KvK) lo tin su “Aruba Chamber Town Hall Meeting on ROP”. Esaki lo tuma luga di 6:00PM pa 8:00PM den auditorio di KvK. KvK kier pone enfasis riba e importancia pa e sector empresarial duna nan aporte riba e formulacion di e Plan Preparatorio di Desaroyo Espacial 2019, pues e Ruimtelijk Ontwikkelingsplan (ROP). Comunidad di Aruba tin te cu dia 15 di maart proximo pa entrega nan carta cu puntonan di bista encuanto e ROP. KvK kier haci uso di e oportunidad aki pa haya mas hopi puntonan di importancia cu ta relevante pa inclui den un carta encuanto e formalisacion di ROP.
Mas informacion riba e ROP
Un ROP ta contene e vision di gobierno over con lo desaroya e areanan di Aruba. E ta duna forma na e maneho pa desaroyo espacial. Un ROP ta wordo componi door di e Minister concerni y tin un duracion di 10 aña. Unabes cu e ROP wordo formalisa lo mester continua cu desaroya e ROPv cu ta describi e parti huridico cu tur hende mester cumpli cune. Pa por ta miho prepara pa e town hall meeting bo por bishita e website https://aruba-ro.nl of www.dip.aw caminda tin tur documentacion cu ta relaciona cu e ROP.
Registra pa e town hall meeting
E evento di KvK aki ta uno gratis y durante esaki tur participante por comparti nan pensamento riba e ROP. E participantenan por elabora riba nan puntonan cu e Directiva di KvK y lo tuma nota di tur esaki. Ta pidi si pa por fabor registra bo presencia via businessinfo@arubachamber.compa bo ta sigur di tin bo luga den e auditorio.
Pa mas informacion por tuma contacto via businessinfo@arubachamber.com f yama na 582-1566 ext. 27/35/42/30.
Aruba, 8 di maart 2019
Camara di Comercio y Industria (KvK)
Scroll To Top


text:
17-2019 – E cambio di sistema di registro di KvK den su periodo transitorio: KVK CU INFORMACION ENCUANTO DESAROYO DI SISTEMA NOBO
Oranjestad – Camara di Comercio y Industria (KvK) ta den e proceso pa formalisa su sistema di registro nobo. Despues di lunas trahando riba e sistema digital nobo awo a yega e punto pa brinda pueblo e oportunidad pa cera conoci y orienta nan mes cu e sistema nobo. E sistema nobo ta duna e comerciante e libertad pa maneha su propio datonan pa su negoshi via su propio cuenta. Un punto cu e lo brinda ta e facilidad di no mester bay na oficina di KvK pa haci cierto cambionan den negoshi pero por haci esaki unda cu ta via bo computer, smartphone of tablet cu acceso di internet. Pa logra esaki mester crea y activa bo cuenta via website di KvK www.arubachamber.com y akinan drenta via e portal ‘My Chamber’.
Formulario ta wordo reemplasa
Den pasado te cu prome cu implementacion di e sistema nobo mester a yena un formulario pa completa bo peticion encuanto negoshi registra na KvK. E sistema nobo ta elimina e uzo di formulario riba papel y ta reemplasa esaki cu yena e informacion via ‘My Chamber’. KvK ta compronde cu ainda por tin cierto formulario den circulacion mirando cu por tin peticion cu ainda ta den proceso pa por completa e registro di un negoshi. Pa e casonan particular aki KvK ta ofrece un periodo extendi via cua por entrega formulario ainda. KvK kier pa pueblo tene na cuenta si cu te dia 28 di juni 2019 lo por sigui tuma formulario pero despues di e fecha aki lo bay over completamente via e sistema di registro nobo.
Crea bo account
Pa por haci uzo di e servicionan via e portal ‘My Chamber’ e ta importante pa crea bo account. Pa crea bo account bo mester tin un e-mail adres valido. Riba website www.arubachamber.com bo ta haya e link ‘My Chamber’. Via esaki bo ta yega riba e portal unda bo mester crea bo account. Unabes bo a crea bo account bo tin acceso na informacion via e portal. Via e portal por regla tur asunto di bo negoshi, cumpra extracto y mucho mas. Via e portal mes por haci pago pa diferente servicio di KvK tambe y di e forma aki ricibi productonan digital.
Extracto nobo
E sistema nobo ta haci cu bo no mester pasa na oficina di KvK pa busca bo copia di extracto di negoshi. Unabes e peticion wordo procesa, e sistema ta crea un extracto digital y e cliente ta haya esaki den su portal via su account di ‘My Chamber’. E cliente mes por print esaki si e ta necesario. E extracto nobo ta bin cu un barcode cu ta indica su validez. Pa verifica e extracto mester subi riba website di KvK y bay riba “Validate an extract”. Si ta riba smartphone of tablet, por scan e barcode, of copia e link pa valida y si ta tras di un computer por yena e codigo manera e ta mustra riba e documento. Di e forma aki por controla si e extracto ta uno valido. Tene na cuenta cu e documento aki tin un validez di un luna.
Si tin cualkier pregunta of mester ayudo cu bo account, manda un e-mail na support@arubachamber.com splicando bo situacion. KvK ta aprecia tur feedback como cu esaki ta contribui na mehora e calidad di servicio.
Aruba, 18 di april 2019
Camara di Comercio y Industria (KvK)
Scroll To Top


text:
Prome Minister Evelyn Wever-Croes, a invita tur lider politico di partidonan politico cu a participa den eleccion 2017 pa asinsti diaranson atardi na un reunion importante tocante e condicionnan di Hulanda pa cu ayudo financiero pa e derde tranche y e manera cu Hulanda a trata cu esaki. E encuentro aki por a wordo sigui via medionan social. Di e manera aki, Gobierno di Aruba, na un manera transparente a haci posibel pa tur hende por sigui e encuentro aki tambe pa asina e informacion a yega tur caminda.
Esaki ta e prome biaha cu e lidernan di cada Partido y of un representante tawata hunto na mesa. Presente tawata Lider di Partido RED, sr. Ricardo Croes, Lider di Partido Raiz, sr. Ursell Arends, Lider di Partido POR, sr.Andin Bikker, Lider di Partido UPP/PPA, sr. Booshi Wever, Represante pa Partido AVP, sr. Robert Candelaria y Presidente di Partido MEP, sr. Hendrik Tevreden.
Durante e reunion, sr. Derrick Werleman, Director di Departamento di Finansas y sr. George Croes director di Departamento di Legislacion y Asunto Huridico, DWJZ, a duna presentacion detaya riba e situacion financiero di pais Aruba cu Covid-19 a ocaciona y e condicionnan pa e tercer likides pa cu ayudo financiero pa e siguiente lunanan.
E lidernan politico a declara nan desacuerdo cu e manera di procede di Hulanda y a urgi Gobierno di Aruba pa crea espacio pa negosacion riba e condicionnan.
E lidernan politico a expesa tambe cu nan ta contento di a participa den e proceso na un momento asina crucial pa nos pais. Esaki ta e prome biaha cu lidernan politico a sinta na mesa hunto y Prome Minister Evelyn Wever-Croes a duna di conoce, cu si ta p’e, esaki lo no ta e ultimo biaha.


text:
February 27th, 2014 by Jan Barendse
E kòmbersashon di un bida
Bida. Tin asina tantu kos pa kòmbersá ariba. Teniendo e kòmbersashon di un bida por hasi e diferensia di un bida. E por yuda trese nos mas serka di nos sernan kerí atrobe, anto siña nos konosé nan di un forma mas profundo i diferente.
Nos tin ku papia
E parti mas difisil ta pa haña e manera ideal pa start un kòmbersashon asina ku un ser kerí. Ei mes, una bes ku e kòmbersashon start, lo bo ripará ku e ta sigui bai di mes. Un tep bon ta pa purba di nos hasi’é pisá òf negativo pero tene e kòmbersashon informal i no pisá. Ta bon pa tene kuenta tambe ku lo tin hende ku lo no ke tene e kòmbersashon i esei tambe nos mester respetá. En todo kaso semper ta bon pa hasi un intento pa splika di kon e kòmbersashon di un bida ta importante i kiko nos ke logra ku un kòmbersashon asina.
Bo bida a nifiká algu, bo a hasi un diferensia
Den profundidat di nos ser, mayoria di nos ta sinti e nesesidat pa sa ku, di un manera òf otro, nos a hasi diferensia durante nos bida riba e mundu aki– ku nos a nifiká hopi pa hende, i ku esnan ku tabata konosé nos i stima nos lo keda papia di nos, konta ken nos tabata, kiko nos a hasi i keda kòrda riba nos ku hopi amor despues di nos morto. Kada persona ta hasi un diferensia na su manera. Nos no ta para ketu kon tiki di e pensamentu di mas íntimo di nos sernan kerí nos konosé. E kòmbersashon mas importante di un bida ta laga e persona reflehá riba e diferensia ku el a hasi. I e ta trese famia mas serka. E ta sinti un satisfakshon ora e para ketu mira kon leu el a yega i ku apesar di tur desafio e t’ei ketu bai. Anto e ta yuda tene su legado bibu ora e no t’ei mas. Su desendientenan lo siña konosé fo’i unda nan a sali i mantené su historia i hazañanan bibu pa henter mundu pa semper. Bo ta sa kos ku bo no tabata sa i ku bo por kompartí ku mundu. I lo bo sa kon honra su memoria despues.
Memorialisashon
Ora di pena morto, memorialisashon – e akto di para ketu i honra bida di e ser kerí di un forma digno – pa rekordá e diferensia ku el a marka den nos bida, por ta un paso importante na kaminda pa sanashon.
Algun di e siguiente preguntanan por yuda na momentu di regla entiero:
- Kiko ta e logro ku bo ta mas orguyoso di dje?
- Kua konseho ku bo a haña serka bo grandinan bo no a lubidá nunka mas?
- Kontami dje vakansi mas memorabel di bo infansia.
- Kontami di bo mener òf yùfrou di skol favorito; kiko bo a siña serka dje?
Hasi e diferensia di un bida
Bo por tene e kòmbersashon di un bida ku kualke persona ku ta nifiká algu pa bo tokante di nan bida – bo kasá, mayor, yu, wela òf tawela, tanta òf tio. Mas ku klaro bo por tene e kòmbersashon tokante di bo mes bida tambe. Bo por tene e kòmbersashon kaminda abo i bo ser kerí ta sinti bosnan mes mas kómodo, por ehèmpel ora bosnan ta kushinando òf komiendo huntu, na kas òf hungando karta. E kòmbersashon por ta entre abo i bo ser kerí so òf bo por inkluí otronan manera famia òf amigu aserka. E kòmbersashon por tuma lugá ki ora ku bo ke – no solamente ora final di un bida ta aserkando. Si bo warda muchu kisas lo no tin okashon pa tene e kòmbersashon aki den tur trankilidat.
E mihó manera pa keda rekordá e hendenan ku nos stima mas ta pa sa kiko ta e kosnan ku nan ta haña mas importante. Tene e kòmbersashon di un bida ku bo ser kerí i haña sa tur lokual el a pasa aden durante su bida, lokual ta importante p’e i tur loke mas e ta balorá.
El Tributo su tim ta konsistí di profeshonalnan dediká na kuido, ku ta sostenébu i yudabu honra bida di esnan ku bo ta stima den e forma ku abo skohe pa memorialisá nan. Ora e momentu yega, konta ku nos lo ta kla pa yudabu. Pero promé ku esei probechá pa siña konosé bo sernan kerí mas profundamente posibel mientras esei por ainda. Tene e kòmbersashon di un bida awe.
Testimonio 1 – Tata
Yu: “Mi tata i ami ta papia di tur kos. Nos ta papia di nos buki i pelíkulanan favorito, kuminda i restorantnan ku nos gusta i naturalmente nos deporte favorito: beisbòl. Pero tòg nos no ta papia nunka over di E KOS DI MAS IMPORTANTE mes: BIDA. I e kosnan ku mas ta importá nos tur dos di bèrdat. Nos ta birando mas grandi. Nos no ta aki pa semper. P’esei ta importante pa nos konta nos historia. Kompartiendo historia di nos bida ku esnan mas importante den nos bida no ta importante solamente pa awe. Lo e ta partikularmente signifikante ora yega e momentu di honra e bida ku nos ser kerí a biba.”
Tata: “Loke ta importante pa mi ta pa mi konta mi yu tur e kosnan ku mi a hasi. E ta lagámi sinti ku mi bida a konta i ku mi a hasi un diferensia.”
Testimonio 2 – pareha
“Nos a konosé otro na skol i nos ta huntu te dia Dios manda yama nos. Nos a pasa den bientu i marea huntu. Pero nos a bati kabes i sigui. Semper nos a keda huntu. Nos a pasa hopi kos i nos a biba un bida fantástiko huntu. Nos yunan ta pará riba nan pia i a forma nan bibá kaba. Nos ta hopi orguyoso di nan. Nos a sinta ku nan i tene e kòmbersashon di un bida ku nan. Hopi kos nan no tabata sa di nos pasobra hopi biaha bo no ke broma ku lokual bo a logra. Nan a gosa ku nos a tene e kòmbersashon i nos tambe a keda hopi kontentu. Dia nos dia yega, nos yunan sa nos historia i nos deseonan. I nan por konta hende ken nan mama i tata tabata i kiko nan a logra. Tene e kòmbersashon di un bida ku bo yunan. Lo bo sintibu bon pasobra recordar es vivir i bo ta sinti ku bo bida tabata vale la pena.”
Testimonio 3 – Mama
“Awe si mi a papia ku mai mi mama. Tur dia nos ta papia. Pero nos NO ta ègt PAPIA.”
Kòmbersashon normal di tur dia:
Kon a bai awe? Ki b’a hasi? Ki b’a kushina? Kon ta ku e pia? B’a bebe bo remedi?
Pero ayera si nos a PAPIA por fin!
Mi tabatin miedu pa puntra mai kos di antes. Ma pensa ku un kòmbersashon asin’ei kisas lo a hasi’é tristu. Al kontrali. Su wowonan a kuminsá lombra, su tono di bos a subi i el a kuminsá konta ku hopi smak. Basta dia mi no a mira mai hari asina.
Kon bo a siña konosé pai? Kiko ta e kos mas importante ku bo a logra. Kiko bo ta mas orguyoso di dje? Kon bosnan a lanta? Kiko bo tin gana di hasi? Kon lo bo ke bo entiero? Bo tin miedu di muri? Kon bo ke muri? Kontami algu di bo mes. Di antes. Di mi antepasadonan. Kon bo ta kòrda bo infansia? Kiko ta e kos di mas mala mucha ku bo a hasi?
M’a sinti ku nos a biba un momentu spesial huntu. Mi n’ ta sa ku mai tabata baila. Mi a siña konosé hopi mas mihó. Anto nos a sera mas ku nunka. Tur e kos a kuminsá ora un hende a bisámi ku ta ora su mama a fayesé el a para ketu ku e no tabata sa hopi kos di su mama anto el a sinti ku el a pèrdè e oportunidat pa puntra pa semper.
N’ ta ora pa bo tambe tene e kòmbersashon mas importante di un bida ku bo ser kerí?”
Comments are closed.


text:
1 July dia di emansipashon dia di liberashon for di sklabitud
1 july ta konmemora den e islanan Antiano kolonisa pa Hulanda “dia di emansipashon o dia di liberashon for di sklabitud” ku a wordu deklara pa dekreto di gobierno Hulandes na 1863. Mester menshona mesora ku mesun gobiernu Hulandes na mes momentu a dekreta otro ley ku nos antepasadonan esklavisa no mag bandona e plantashi di nan donjo pa e proximo dies 10 anja. E akto simboliko mas remarkabel ta e hecho ku esnan esklavisa, konosi komo katibu, despues di 1 juli 1863 a bira “obrero” di nan mes un donjo ku tambe a kambia simbolikamente di nomber a bira “donjo di trabao”. E rekompensa o pago pa trabao pa basta largu tempu a keda meskos, ku ta kuminda, awor den forma di bon ku e “obrero” por a kambia pa kuminda den “tienda” di e donjo o dunado di trabao. Aki a start un transformashon mental di kita e kadena for di pia I man I garganta I pone riba e mente, e parti mental, dor di habri porta di plantashi bisa e obrero o ex-katibu ku e ta liber pero pa lei e no por bandona e plantashi pa no stroba ekonomia.
Awe kasi 160 anja despues ketu bai nos por mira evidensia di e manipulashon kolonial Hulandes riba e parti di sklabitud tumando komo ehempel e asina yama “kasnan di katibu” situa na Salinja, meskos ta manipulashon ku ta loke ta wordu deskribi na e sitio, kaminda Hulanda ku no kier a aboli sklabitud, ta traha e kasitanan aki pa alarga sklabitud pa algun dekada mas. Awor esakinan ta wordu propopaga komo atrakshon turistiko pa nos gobierno I gobernantenan inosente kontrario di e historia ku ta tras di e kasitanan aki ku ta “ evidensia di e krimen kontra humanidat o holocausto di sklabitud Hulandes” En korto, e kasita-nan aki, a wordu traha te na final di sklabitud na 1850 den preparashon pa abolishon , pues mas ku 200 anja, dos siglo, despues di kontinou , sklabitud horososo I kruel den kolonia Hulandes Bonaire. Kaminda esnan esklavisa ku tabata problematiko o rebelde den otro kolonianan pa medio di kondena I kastigo mester a traha den salinja di salu,bao di kondishonan inhumano I eventualmente kaba o termina nan kastigo I bida aki. Hulanda pa propaganda pa despista e akto inhumano aki a traha a kasitanan aki pa kamufla I purba kambia e historia hororoso aki pa parse ku “nan katibunan” tabata tin bon bida I tabata biba den kasnan aki, ku ni por drenta ni sinta te pa drumi aden konsiderando e grandura. Gobierno Hulandes a sigui te awe ku e manipulashon aki, pa tene inkonsiente e desedientenan, nos komo Boneriano I Antianonan I nan mes pueblo Hulandes I mundu, te awe no ke rekonose I deskulpa pa esaki, I ta keda purba, sea romantisa o tene skondi nan pasado, ku ta keda graba na mundu , komo, “ e kolonisado di mas kruel di historia di mundu”
Nos Ke Boneiru Bek ta tuma e inisiativa I ta apela na gobierno di Boneiru pa permiti nos pone un plaka o monumento na e “luga sagrado” aki pa konmemora nos antepadasadonan esklavisa nan legado, nan berdat di e sufrimentu, opreshon, abuso, krimen na man di e kolonisado di mas kruel di historia di mundu.
James Finies, Nos Ke Boneiru Bek


text:
Despues cu Directie Natuur en Milieu (DNM) a ricibi bastante keho via pagina social, yamadanan telefonico, como tambe via e plataforma Infraruba.com, DNM a tuma accion.
A tuma e decision pa manda un carta na tur e tour operators, ranchonan cu ta sali cu turista riba cabay, y companianan cu ta huur tanto auto y all terrain vehicles (ATV’s).
E keho principal tawata trata di manehadornan cu NO ta na altura di reglanan stipula pa ley. Esaki specificamente tin di haber cu hendenan ta core ariba santo blanco (costanan) y asina destruyendo nos recurso natural y e organismonan cu ta biba na nos costanan.
E comportacion aki ta trece cune e falta di respet pa Aruba su naturalesa. E grupo di usuarionan aki, hopi biaha ta laga sushedad atras y no ta deshaci di esaki den e lugar asigna, cu ta un bari of hiba esaki bek cu nan.
Den e carta aki DNM a menciona 2 articulonan di nos ley Decreto Nacional Playanan y Costanan Publico (Landsbesluit openbare wateren en stranden) art 25 y art 30. Articulo 25 specificamente ta prohibi pa core of pasa riba nos costanan cu vehiculonan di motor, baisnan y of bestianan (rij-of trekdieren). Articulo 30 ta specifica cu ta prohibi pa tira/benta/deshaci/laga ataras materialnan cu ta clasifica como sushedad e.o di boternan, verpakkingsmaterial y of otro materialnan den playanan of riba costanan.
DNM ta haci un yamada di urgencia no solamnete na e tour operatorsnan, tambe publico en general, pa tene cuenta cu nos leynan y respeta nos recoursonan natural.
TA PROHIBI PA CORE OF PARA ARIBA COSTANAN
TA PROHIBI PA TIRA OF LAGA ATRAS SHUSHEDAD NA NOS COSTANAN Y DEN E AWANAN(LAMA)
DNM ta recorda un y tur cu si bo wak un acto ilegal bo por notifica polis pa tuma accion inmediato y por notifica esaki riba e plataforma: Infraruba.com cu potret y luga cu esaki a tuma luga. DNM ta tuma e oportunidad pa gradici KPA, OM, AHATA, ATA, KVK y Blue Blocks Aruba pa nan cooperacion. Cu e informacion aki publica, DNM ta considera cu tur usuario ta bon na altura di nos leynan. Asina nos ta conta cu un y tur lo yuda mantene Aruba limpi y nos costanan liber di trafico pa No stroba naturalesa y e organismonan cu ta biba eynan.


text:
Marcel Betrian a kuminsá práktika e ramo di deporte di hisamentu di peso ku 16 aña.
E ta kofundador di e Asosiashon di hisamentu di peso di Kòrsou i esun di Antia.
Den vários Kampeonato, Wega Sentro Amerikano i di Karibe Panamerikano i Mundial, Marcel a fungi komo coach di e delegashon Antiano i komo Rèfri Internashonal.
Marcel a forma parti di direktiva di Komité Olímpiko Antiano durante 8 aña.
Komo entrenadó/Coach di selekshon nashonal di Kòrsou i Antia, Marcel a produsí vários kampeon tantu riba nivel lokal, Antiano Sentro Amerikano i di Karibe, Panamerikano i un rekòrt Mundial den Press, establesé Jossy Flores na Sao Paulo-Brazil na 1963.
Aña pasa Marcel a kumpli 42 aña sirbiendo deporte aktivamente.
Puestonan Okupá:
- Coach di Selekshon di Kòrsou i Antia for di 1974 - 1975
- Miembro di Komishon Tékniko Kondekorashon Sentro Amerikano di Karibe di
Hisamentu di Peso for di 1959 - 1974.
- Coach di Selekshon di Hibamentu di Peso di Ulanda di 1977 - 1983.
- Miembro di e komishon Tékniko di e Federashon Ulandes di Hisamentu di
Peso di 1977 - 1983.
- Miembro di Komishon di Regla di e Federashon Ulandes di Hisamentu di Peso di
1977-1983.


text:
Cualkier ciudadano cu ta observa actonan contrario na e protocolnan estableci pa nos autoridadnan, por entrega keho cerca e Taskforce Bedrijven na telefon 5224267 of via email na taskforce@dvg.aw
Si un establecimiento no ta cumpli cu e reglanan stipula den maneho y prevencion di Covid-19 of ta desea di haya mas informacion tocante e exigencianan cu mester cumpli como establecimiento, tuma contacto cu e Taskforce Bedrijven.
Sea consciente cu establecimiento mester cumpli cu regla, pero abo como ciudadano tin e rol determinante den e situacion cu nos ta enfrenta. Cada individuo tin un responsabilidad grandi pa cumpli cu su salud y di otro.
Asumi bo rol cu responsabilidad #CuidaBoMes #CuidaOtro y ban demostra cu #HuntoNosPorStopEAtrobe


text:
KRALENDIJK – Pa por kontestá diferente pregunta i skucha prekupashon nan, e sindikatonan BPWU, representando e trahadónan di BOPEC, FEDEBON, representando e staf di BOPEC i sostené pa USIBO a organisá un atardi/anochi di informashon pa tur trahadó di BOPEC, nan famia i pueblo boneriano relashoná ku situashon aktual di e kompania. Entre otro a dirigí palabra Gabriel Pourier kende ta presidente di BPWU. “Awe nos tei pa duna informashon kon e situashon ta na BOPEC awor den 2020. BOPEC a kuminsá operá na Boneiru na 1975 i PDVSA a tuma maneho na 1989 i te awe ta manehá e kompania. Te awe nan ta kumpli ku tur kos pa loke ta trata nan maneho, sinembargo debí na sanshonnan, Merka i Hulanda ta kontra Venezuela, ta pone ku nan ta yega un kaminda ku no por sigui kumpli. E parti di mantenshon a bai atras, loke tin di aber ku mal maneho di direktornan ku tabata manehá BOPEC. Hulanda a pone 5 aña pa drecha kos sinembargo kosnan no a kana. Poulatinamente kos a kuminsá empeorá i aktualmente kasi tur kos ta paralisá na BOPEC. Esei ta e situashon aktual. Nos a papia di algun senario sinembargo tin chèns ku fin di luna awor nos no por kobra. Ta rekerí sierto kos pa por paga trahadó. E sèn tei sinembargo no por mishi kuné. Awor mester kuminsá wak kiko ta e siguiente paso, sea kiko ta bai hasi ku tur loke tin na BOPEC. Tin produkto i ta importante pa hasi e parti di mantenshon i saka e produkto, i si no hasié esaki despues ta bira un gastu pa gobièrnu pa por deshasí di e produkto entre otro. PDVSA tin sèn pero debí na e problema ku Merka no por saka niun sèn. Ta trahando duru pa wak kon por sigui ku operashon an BOPEC. E primintimentu pa tene BOPEC habri tei, sinembargo tur kos ta na palabra ya pa tres aña, i sierto momentu ta yega kaminda e no ta sigui. Hopi primintimentu sinembargo den práktika nada, “Pourier kende ta presidente di BPWU a menshoná.
Diputado Nina den Heyer ta otro persona kende a dirigí palabra i a menshoná entre otro tokante seramentu di BOPEC. “Si BOPEC sera e tin un impakto fuerte riba komunidat. Hopi hende ta traha na BOPEC. Gobièrnu tambe ta den un situashon kaminda no tin un bista kla kiko ta bai sosodé ku BOPEC. Tin atenshon pa e situashon, ta spera ku kos kambia i mehorá, loke ta nos tur su deseo,”diputado den Heyer a bisa.
Durante e reunión aki lidernan a duna amplio informashon tokante e situashon di BOPEC pa asina komunidat mes husga ku BOPEC TIN FUTURO, ora a duna informashon kiko ta e konsekuensianan si BOPEC no kontinuá i kiko ta e benefisionan ku BOPEC si e sigui ku su operashon aki na Boneiru.
Diferente trahado prekupá i otro persona nan presente a hasi pregunta na e sindikatonan relashoná ku posibel seramentu di e kompania BOPEC.


text:
Tag Archives: cambio ley ZV/OV
Video – Cambionan Den Ley di Seguro di Malesa y Accident
[huge_it_videogallery id=”3″] Entrante prome di juli 2016 ta drenta na vigor cambionan den ley di Seguro di Malesa y Seguro di Accident. Esaki por tin consecuencia pa e trahado y e doño di trabao. Den e comunicado aki SVb ta informa tocante e cambionan principal den e leynan aki. Seguro di Malesa actual Actualmente e… Mas Informacion
Cambionan Den Ley di Seguro di Malesa y Accident
Entrante prome di juli 2016 ta drenta na vigor cambionan den ley di Seguro di Malesa y Seguro di Accident. Esaki por tin consecuencia pa e trahado y e doño di trabao. Den e comunicado aki SVb ta informa tocante e cambionan principal den e leynan aki. Seguro di Malesa actual Actualmente e trahado den… Mas Informacion


text:
Riba e página akí, bo por haña informashon tokante Enkuesta Nashonal di Salú di Kòrsou. A tene e enkuesta akí den e promé kuartal di 2013 i 2017. E relatonan ku resultado di Enkuesta Nashonal di Salú 2013 i 2017 ta disponibel aki .
Kuantu hende na Kòrsou tin diabétis i sobrepeso? Kuantu nos ta move i kuantu di nos ta usa un òf mas fasilidat di kuidi di salú? Kada kuater aña, Enkuesta Nashonal di Salú ta duna un bista di esaki.
Gobièrnu ta usa e resultadonan di e enkuesta akí den su maneho di salubridat. Ademas, gobièrnu por organisá aktividat, ku meta spesífiko na bista, pa mehorá salubridat i bienestar di poblashon. Di e manera ei nos por identifiká e problemanan di salú ku ta mas relevante tantu pa awor komo pa futuro.
E enkuesta akí tin pregunta tokante salú, estilo di bida i uso di servisionan di salubridat. E enkuesta no ta trata solamente salú físiko, sino tambe kon e persona ta sinti i kon ta bai kuné tantu den sentido mental/emoshonal komo sosial.
E kuestionario ta kuminsá ku algun pregunta general tokante sekso, edat, nivel di enseñansa, estado sivil i tokante e hendenan ku ta biba na e kas en kuestion. Tambe e enkuesta ta trata, entre otro, enfermedat króniko, leshon, limitashon físiko, problema mental/emoshonal, alimentashon, moveshon, humamentu, alkohòl, bishita hasí na diferente dunadó di kuido di salú, i kon satisfecho e persona ta ku e kuido risibí.
Tur entrevistadó tin un badge ku nan dato personal/potrèt/logo di CBS i firma di e direktor di CBS. E entrevistadó ta obligá di legitimá su mes na momentu di e bishita.
Por bèl CBS semper pa verifiká si na e momentu akí tin un enkuesta ta tumando lugá i pa kontrolá nòmber di e entrevistadó. E number di telefòn di CBS pa hasi esaki ta 462-6226 òf 462-6227.
CBS lo prosesá tur informashon risibí di e enkuesta di un forma anónimo. No tin manera pa konektá e informashon pidí den e kuestionario ku un persona individual.
CBS ta tene su mes estriktamente na e lei di sekresia. Artíkulo 5, insiso 2 di e lei di statistik (Statistiekwet) ta obligá CBS pa atendé tur informashon ku a kompilá estriktamente konfidensial. E mesun lei akí ta konta tambe pa e entrevistadónan. Tur entrevistadó ta obligá pa legitimá su mes na momentu di e bishita.


text:
WILLEMSTAD – Gobièrnu di Kòrsou djaluna a anunsiá medidanan mas severo den e lucha kontra e plamamentu di e viro corona na e isla. Te aworakí a establesé corona seka tres persona na e isla. Kiko ta pasa ora e kantidat di kaso di corona subi?
Na total Kòrsou tin 300 kama di hòspital, mas o ménos shete kama di Intensive Care ku ta funshoná komo tal, i 16 aparato pa duna rosea. Segun e hefe di Kombatimentu di Desaster i Maneho di Riesgo Lesley Fer entretantu a aktivá e organisashon di kombatimentu di desaster.
“Nos ta deliberá kontinuamente ku por ehèmpel Defensa i Krus Kòrá. Tambe e Emergency Support Functions ta pará kla.” E último aki ta trata mas tantu tokante e kuido pa komunikashon, previshon di awa i energia i ambulans.
E papel di defensa
Ainda no a entregá un petishon pa asistensia eventual di e ministerio di Defensa. Esaki bosero Canan Babayigit ta konfirmá. Tambe Defensa no tin e tarea i kapasidat pa eventualmente duna un man médikamente. “Nos mes tin un sierto kantidat di kama i médiko pa personal, pero nos no por entrega por ehèmpel shen kama.”
Babayigit ta splika ku esaki ta un asuntu di gobièrnu sentral i ku probablemente mester laga ayudo èkstra bini ku oroplanu. “Si bini un petishon, nos lo duna asistensia sigur asina leu ku nos por, pero asistensia médiko berdadero ta difísil. Esei no ta nos tarea.”
‘A limitá e riesgo di mas grandi’
Epidemiólogo Izzy Gerstenbluth ta konsiderá ku e senario kaminda mitar di poblashon lo kontaminá, no ta berdaderamente realístiko. “P’esei rápidamente a limitá e faktor di riesgo di mas grandi, buelonan for di Oropa, basta lihé.”
E kontesta riba kuantu hende malu Kòrsou por hèndel, e no a duna ainda. “CMC ta prepará i tin diferente posibilidat di isolashon. Si ta nesesario por sera henter un departamento.”
Kama èkstra
Promé minister Eugene Rhuggenaath ta enfatisá ku ta eksaktamente pa motibu di e kapasidat abou i e eskala chikí di Kòrsou, kasi mésora a disidí di sera e espasio aéreo pa buelo oropeo.
El a bisa tambe ku ta wak kapasidat èkstra. “Manera por ehèmpel lugá èkstra den hòspital bieu, Hospital Sint Elisabeth. E ora ei e pregunta solamente ta si nos tin sufisiente hende pa traha ku por ehèmpel e mashinnan di rosea.”
Último medidanan na Kòrsou
Djaluna gobièrnu di Kòrsou a proklamá medidanan nobo. Ta para tur buelo for di tur pais ku eksepshon di residente ku un téket di buèlta. Karga via tera òf laman si ta sigui normalmente.
E úniko hendenan ku por sali for di e isla ainda ta hende ku no ta biba na e isla i ku ke bai nan pais bèk. Tur hende ku regresá na e isla for di eksterior komo prevenshon mester keda kas obligatoriamente den karantena.
Ademas a kanselá tur evento públiko tantu sosial komo deportivo i religioso entrante mésora. Horeka ta habrí solamente pa take out, si esaki no ta posibel nan mester sera. Lo duna mas informashon tokante esaki despues.


text:
Discurso di Pasco 2020 Gobernador di Aruba S.E. Alfonso Boekhoudt
Comunicado di Prensa 22 di december 2020
Riba diahuebs 24 di december 2020, bispo di Pasco di Nacemento, Gobernador di Aruba Sr. Alfonso Boekhoudt lo duna su discurso di Pasco tradicional.
E programa special aki lo pasa anochi pa 8.00pm via e canalnan di television local Canal 22, DiarioTV-Canal 48 y Telearuba.
Ta invita henter e comunidad di Aruba pa sintonisa television local diahuebs 24 di december pa e mensahe di Pasco di Gobernador Boekhoudt.


text:
Diasabra 4 di January 12pm e sorteo di e campaña di fin di aña "Gana e jabi di oro , Gana un auto Ford Figo nobo!" di Ling & Sons a tuma lugar na unda cu ayudo di Ruben Garcia y Notario di Oficina di Johnson Notary y un man inocente cu tawata 2 mucha a saca total 10 finalista y finalista number 11 a wordo saca via e campaña di social media.
E finalistanan ta:
- Editha Wernet Figaroa - Santa Cruz
- Felipe Montoya - Bushiri
- Jacky Orman - Madiki
- Ty-anne Geerman - Modanza
- Abdul Eric - Savaneta
- L Werleman - Coba Loda
- Mabel Ras-Kock - Seroe Blanco
- Stekelenburg - Noord
- M.C.J Figaroa -Tanki Leendert
- Juraima Farro - Kurimiaow
- Radinka van Vuurden
Dia 11 di January di 11’or di mainta te cu 2’or di atardi e evento lo tuma lugar unda e finalistanan ta bai scohe un yabi pa asina purba nan suerte pa habri e Ford Figo 2020 nobo!
Ken lo bai cu e yabi di oro?
Lo tin banda local cu musica Live na Ling & Sons Food Market.
Prome cu e finalistanan por participa dia 11:
Tur finalista ta wordo invita pa pasa Ling & Sons Dialuna 6 di January entre 2’or y 6’or di atardi pa trece nan I.D, por mustra cu nan ta residencia na Aruba y rijbewijs valido pa asina nan por participa dia 11 di January 2020 pa gana e auto!
Ling & Sons Food Market kier a gradici tur cliente cu a participa y gradici e partners di e tremendo campaña aki: Yrausquin, Heineken, Coors Light, Old Parr, Johnnie Walker, Romar Trading, Kendall Jackson, Kim Crawford, Arion Wine Company N.V., Badia, Airwick, FRASA ARUBA, Frico, Frisian Flag COMPRA LTD. Rainforest Seafoods Rainforest Seafoods Ltd
Keda pendiente pa e campaña di Carnaval di Ling & Sons Food Market.
Pa mas informacion bishita www.lingandsons.com


text:
Recientemente Bon Dia Aruba a publica tocante e caso di un cacho cu a sali for di su cura pa stroba bisiña, ranca y ataca un chihuahua y mata esaki. Bon Dia Aruba a sigui e caso y busca informacion riba kico hende por haci ora di confronta caso similar.
Veterinario Irene Croes a menciona tocante e plan nacional cu ta birando un realidad pa por implementa. Sinembargo, e ta bisa cu en berdad tin e ley di cacho cu a introduci na 2012 y a bay na vigor na 2015, caminda tin un maneho concreto. Pero tabatin algun buraco cu mester a keda cla pa asina por cuminsa eherce e trabou di cumplimento di e ley aki.
Den caso manera cu a pasa recientemente, e ta bisa cu di berdad tin e ley caminda polis por pone e cacho drumi na e momento cu comete un acto di mata otro bestia na otro propiedad. Pero ta splica pa motibo cu e ley no tabata full concreto, hopi polis a keda demotiva y no ta tuma accion.
Tambe tabata posibel pa polis cu tabata presente na e momento ey por a duna un boet, mirando cu e cacho a sali for di su mesun cura pa causa molester y daño na un bisiña, pero ta agrega cu pa motibo di e demotivacion cu tin, kisas pa e motibo aki no a opta pa duna e doño un boet.
Croes ta bisa si cu tin un grupo di polis chikito cu si ta trahando y ta wardando pa keda cla cu e luga ‘dog shelter’, cu lo facilita cu ora mester pone un cacho drumi, tin un luga pa e bestianan aki por bay.
Segun Croes, ta trahando duro hunto cu gobernacion pa e plan nacional keda cla. Sinembargo e ta enfatisa si cu e cuido di bestia ta keda responsabilidad di doño di nan, pa tambe coopera ‘pa nan atende debidamente cu nan mascota’.
Un cacho mester ta den su cura, esey ta e ley. Segun Croes tin varios caso similar ta pasa y tin cu atende cu e problematica aki, pero pa cualkier persona cu confronta cu situacion similar por yama na 597-5369 cu por duna mas informacion pa stap cu tin cu sigui.


text:
Oranjestad-Siman pasa Minister Otmar Oduber tabatin un reunion cu Setar y ATA den cuadro di e plannan cu Oficina di Turismo tin hunto cu Gobierno y den e caso aki Ministerio di Turismo, pa por haci di diferente punto na nos isla hotspotnan, pa por ofrece wi-fi.
E mandatario a menciona por ehempel Bushiribana, Casibari, Ayo Rock Formation, Natural Bridge y tambe centro di ciudad en especial Caya Grandi y Linear Park, igualmente e area di beach dilanti hotelnan. Esaki ta pa por crea mas posibilidad pa turistanan ora nan saca potret cu nan celular of tablet, es decir cu e areanan di wi-fi aki, nos bishitantenan tin e posibilidad di biaha pa post esakinan riba social media y mandanan pa nan hendenan.
E meta di e proyecto aki no ta solamente pa brinda mas posibilidadnan pa nos bishitantenan, pero tambe ta crea un fluho di mercadeo pa Pais Aruba.
Igualmente Minister Oduber a menciona cu hunto cu e proyecto aki ta bay tin esun di e Mobile Information Officers. E ta un proyecto cu ta representa individuonan cu ta bay ta disponibel den e area di hotelnan, den centro di ciudad, San Nicolas y aeropuerto di Aruba. E personanan aki lo ta disponibel cu nan tablet pa duna informacion na e turista cu e meta cu por duna mayor accesibilidad pa atraccionnan, restaurantnan, etc. Mirando cu e proyecto aki lo haci e tuma di decision uno mas rapido pa e turistanan, e lo representa un mayor poder di entrada pa Pais Aruba.
E personanan aki lo ta un hotpot riba nan mes, loke ta haci posibel cu na momento cu e turistanan ta haciendo preguntanan, a traves di e mesun tablet aki, nan por tin acceso na nan famia den exterior.
Minister Otmar Oduber ta bisa cu tur e plannan aki ta pa Aruba por cana dos stap dilanti di nos competencia y haci cu informacion por ta mas accesibel na nos bishitantenan y asina nan por contribui mas na nos economia.


text:
ORANJESTAD – Den e conferencia di Prensa siman pasa pa duna informacion di e desaroyo y maneho di Gobierno pa recuperacion di Covid-19, Prome Minister Evelyn Wever-Croes a enfatisa cu lo habri frontera pa reactiva Aruba su economia cu menos riesgo posibel.
Dia 1 di juli a cuminsa un etapa nobo den recuperacion di nos economia ora cu a habri fronteranan pa destinacionnan di Europa, Canada y Caribe cu excepcion di Haiti y Republica Dominicano. Ya caba Aruba a cuminsa ricibi algun buelo extra awo cu oficialmente fronteranan a habri y ta spera cu esaki lo aumenta.
Aeropuerto di Aruba ta bon y cla prepara pa apertura: testnan ta wordo haci 100% y tur regla di higiene y distanciamento social ta keda vigente y ta wordo oberva estrictamente. Cu apertura di frontera pa e destinacionnan aki, Gobierno di Aruba ta spera cu esaki lo cuminsa trece e desaroyo economico bek den nos pais.
Tambe ta obvervando e reapertura cu nos fronteranan cu Merca. Esaki, Prome Minister a remarca, no ta bayendo na e manera cu anteriormente a wordo pensa mirando e desaroyonan cu ta tumando luga na Merca. Ta monitoriando e desaroyonan cu ta tumando luga na e diferente estadonan Mericano pa asina evalua y tuma e miho decision.
Prome Minister a enfatisa cu no lo tuma ningun riesgo na momento cu habri frontera cu Merca y ta evaluando e diferente opcionnan. Un opcion ta pa no permiti entrada di e zonanan cu ta wordo considera e ‘hot zones’, por ehempel Florida. Otro opcion ta pa introduci extra exigencia di testmento pa e zonanan aki.
Na Aruba nos tin hopi reglanan y garantianan cu ta duna nos mas trankilidad. Aruba ta practicando un di e formanan di mas safe pa permiti bishitantenan drenta nos pais. Esakinan hunto cu consehonan di expertonan, lo yuda, pa prome cu dia 10 di juli cu ta e fecha stipula pa habri frontera cu Merca, tuma e miho decisionnan pa yega na un miho balance di recuperacion economico cu menos riesgo posibel.


text:
Delegashon di Kòrsou tabatin un enkuentro ku representashon di diferente gremio den e komunidat di yunan di Kòrsou na Hulanda.
Djamars 13 di yüni e delegashon di Kòrsou tabatin un enkuentro ku representashon di diferente gremio den e komunidat di yunan di Kòrsou na Hulanda. Hendenan den e mundu komersial, sosial i polítiko tabata presente. Hopi di nan ta representá organisashonnan den nan sektor. E enkuentro tabata unu sumamente fruktífero pa tur esnan presente. Hopi ta esnan ku na final di e enkuentro a ekspresá nan gratitut pa e forma ku Kas di Kòrsou a organisá esaki i e forma ameno ku nan por a hasi kontakto ku e diferente miembro di Parlamento presente. Na inisio kada miembro di Parlamento a duna un introdukshon kòrtiku. Loke a resaltá mas tantu den e diferente spichnan tabata e echo ku tur sin eksepshon kier traha pa adelanto di Kòrsou.
Riba e galeria di potrèt por haña un impreshon di e enkuentro na Kas di Kòrsou.


text:
Por Notifica AO Mediante Formulario Online Durante Oranan di Mainta
SVb Aruba ta anuncia: Por Notifica AO mediante formulario Online durante oranan di mainta
Pa un temporada SVb a tuma pasonan chikito pa digitalisa algun di su servicionan, y awe ta tuma e siguiente stap cual ta e proceso pa Notifica AO. Entrante mayan mainta 7:00 am clientenan di SVb cu mester yama pa notifica AO, tambe tin e opcion pa notifica AO mediante e formulario riba nos website: /form-notifica-ao/
Mediante e formulario trahadornan den sector priva por notifica AO solamente si nan compania no ta haci uso di nos systema di Webportaal, pues ora mester yama SVb pa notifica AO.
E formulario ta duna splicacion riba su mes kico pa yena. Tur opcion mester wordo yena pa por manda e formulario pa SVb, unda por administra e notificacion di AO.
Hopi importante ta cu mester yena un emailadres personal valido. Esaki pa SVb na prome luga ta manda un copia di locual a ser yena den e formulario. Tambe SVb ta contesta bo email, unda ta duna splicacion tocante e proceso di notifica AO y kico mester haci despues.
Den caso cu e emailadres no ta valido y e systema ricibi un ‘bounce’ riba e emailadres, e notificacion ta ser considera invalido y lo wordo kita for di e systema.
Ta solamente posibel pa notifica AO durante oranan di mainta entre 7:00 am te cu
10:00 am 12:00 pm . Despues di e oranan aki no ta posibel mas pa notifica AO mediante e formulario. Ta keda psoibel pa notifica AO mediante nos liñanan di telefon na 527-2782.


text:
ORANJESTAD (AAN): Pa sigui stimula y apoya hobennan deportista, Aruba Bank a sponsor uniform nobo di e ekipo di Blue Marlins Aruba,
All Stories
Lo tin dos nivel Gold y Silver! -- ORANJESTAD (AAN): Pa mantene nos hubentud ocupa sanamente, ASA ta bolbe organiza un torneo di futbol durante herfstvakantie, October 6 y 7.
ORANJESTAD (AAN) - Diadomingo den ora di mainta Minister di Enseñansa y Deporte sr. Endy Croes tabata presente na Commandeurs Bay
ORANJESTAD(AAN): Legendario porfin ta bay cuminza bek dunando les di defensa propio, muay thai y karate.
ORANJESTAD (AAN): Diadomingo a tuma lugar ariba e pista di International Raceway Park Palo Marga, caredanan di Street Legal.
ORANJESTAD (AAN) - For di 24 pa 26 di September 2021 a tuma lugar e campeonato Sur- Centroamericano y del Caribe Masters.de Levantamiento de Pesas
Minister Endy Croes a haci desvelo di reconocimento di seleccion femenino U14 riba “Wall Of Rising Stars” na Paseo Herencia
ORANJESTAD (AAN): Diabierna anochi durante un ceremonia ameno di reconocimento cu a tuma luga na Paseo Herencia, Minister di Enseñansa y Deporte, sr. Endy Croes tabata tin e honor di hiba un discurso,
ORANJESTAD (AAN)- Den fin di siman Sero Alejandro a haya bishita di rumannan Klaber cu ta preparando pa
ORANJESTAD (AAN): Den fin di siman un monton di hoben tabata landa y competi den lama na Savaneta. Esaki den cuadro di e competencia di “Open Water 2021” organiza pa Aruba Dolphins.
ORANJESTAD (AAN)- Diabierna, na Paseo Herencia tabata tin e honor di inclui e team ganador di Caribbean Football Union (CFU) Girls Challenge Series riba Paseo Herencia su Wall of Rising Stars.


text:
WILLEMSTAD – “Mayornan di mucha outista hopi be no tin un idea kiko outismo ke men”, Sandra Hollemans ta konta. E ta duna lès na Myrna Dovale School na nuebe mucha di kua sinku tin un forma di outismo. Segun e, tin be ta te despues di hopi aña e mayornan ta realisá ku outismo no ta kita di mes.
Entretantu instanshanan dirigí na outismo ta lucha pa mantené nan posishon. Pa falta di plaka Fundashon Outismo Kòrsou ta sera su portanan den un luna i e futuro di Stichting Opvoedingsondersteuning aan Kinderen met een Handicap (SOKH, Fundashon pa Sosten di Edukashon di Mucha ku un Hèndikèp, trad.) ta pinta skur.
“Na 2009 a reservá un suma a base di 50 persona, entretantu nan a bira kasi 80”, fundadó di SOKH Inge Boutier ta bisa. “Mester transportá e 80 personanan aki, duna nan kuminda i guia nan.”
Akshon rápido
Aña pasá Boutier a traha un plan pa inkorporá e fundashon serka Stichting voor Gehandicapten en Revalidatiezorg (SGR, Fundashon pa Kuido di Hende ku Hèndikèp i di Revalidashon, trad.) pero Sociale Verzekeringsbank (SVB) mester aprobá esaki. Ounke ku tur partido ta entusiasmá e proseso ta dura largu. “SVB ta positivo, pero ke hasi mas investigashon. Entretantu nos falta miles di florin pa luna. Un kos mester sosodé lihé pasobra lo ta piká si nos tambe mester sera.”
Eddy Chrestian, presidente di Asosiashon pa Outismo Kòrsou (AAC), mes tin un yu outista. E maestra di lúshiskol a pone esaki bou di su atenshon. E mes no por a kompronde e komportashon di su yu hòmber. “Mi no tabata sa nada di outismo i mi no tabata rekonos’é. Na Kòrsou ainda no ta rekonosé outismo, mientras ku ta debidamente importante pa hende bira mas konsiente.”
Tabú
Na Kòrsou nunka no a hasi un investigashon ofishal di outismo. E kantidat di persona ku ta konosí ku nan tin outismo, segun Chrestian ta bou di e porsentahe di mayoria pais. Ta posibel ku esaki ta pasobra hopi hende ku yu outista ta muda, pero chèns ta grandi ku tin mas outista ta kana rònt ku ta konosí. “Mayoria di mayornan no konosé e tokenan típikamente outista”, Hollemans ta konta. Mi ta konta nan esaki, pero nan no tin niun idea. Ademas ainda tin un tabú riba mucha ‘speshal’, mayornan ta preferá di no rekonosé ku nan yu ta speshal. E muchanan aki ta bin resultá na skol regular sin guia.”
Akseptashon
Chrestian su yu hòmber tabatin mas o ménos kuater aña ora a diagnostik’é ku outismo. E tabatin PDD-NOS, un defekto di spektro di outismo. Naturalmente Chrestian a spanta. “Mi no tabatin un idea kiko outismo ta enserá ke men mi a bai investigá. E ora ei m’a realisá ku mi yu hòmber lo hañ’é ku hopi problema i ku su bida lo bira hopi mas difísil ku di otro mucha. Naturalmente ta difísil pa aseptá. Mi ta komprondé tambe ku mayornan ta spera ku e kos ta kita, pero mayoria be ta bai mas mihó un temporada pa despues bini un rekaida i bo mester aseptá ku bo yu ta outista.”
Rekonosementu
Chrestian a mira hopi progreso último diessinku aña na Kòrsou, pero ta spera mas. “ACC ta boga pa rekonosementu di outismo den e maneho di hende ku hèndikèp. Outismo ta un limitashon den bo funshonamentu ke men un hèndikèp. Ainda tin mucha sinta nan kas ku no por bai niun kaminda mientras ku tur hende tin derecho riba e ayudo adekuá i un lugá den komunidat.
Outor: Elisa Koek


text:
CARTAC/IMF ta brinda asistencia na CBS pa revisa e cifranan di Consumer Price Index
ORANJESTAD - Minister Maduro a reuni cu sr. Walter Lane di CARTAC/IMF kende a bin pa brinda asistencia na Departamento di Estadistica CBS pa revisa e cifranan di Consumer Price Index CPI. E CPI ta un cifra importante cu ta wordo uza pa midi inflacion, pa indexa costo di bida den contractnan colectivo y pa haci analisis economico y financiero, entre otro, pa stipula e crecemento economico nominal.
A base di e recomendacionnan haci, CBS ta bay haci algun cambio den e calculacion di e CPI. Na november CBS lo bay publica e cifranan adapta di CPI desde januari 2020 pa awor.
Minister Xiomara Maduro ta gradici sr. Lane di CARTAC/IMF pa e asistencia y ta desea e profesionalnan di CBS exito cu e trabou importante di compila y interpreta data na bienestar di Pais Aruba.


text:
Diaranzon madruga a drenta informe di cu na Paramira lo tin un homber riba caminda ta grita haci desordo, mesora a dirigi un patruya na e sitio. Na yegada di e patruya a bin compronde cu aki ta trata di un problema familiar cu a bay for di man unda e trahador di un compania di car-rental cu a bisa e ta e doño di e car-rental y a destrui windshieldnan y bentana di e autonan di huur. Polis a detene e homber y a confisca e bara di hero cu a ser usa.
1 thought on “Polis a detene homber cu a bay fuera di control y a destrui bentananan y windshieldnan di 2 auto”
-
E nr. No ta doño e ta esun cu ta biba pafo den apt. Y ta un trahador